Diskour Leta La Nasyon 2022 par Prezidan Larepiblik, Msye Wavel Ramkalawan devan Lasanble Nayonal - Speeches - State House Seychelles | Office of the President\nDiskour Leta La Nasyon 2022 par Prezidan Larepiblik, Msye Wavel Ramkalawan devan Lasanble Nayonal\nLider Zafer Gouvernman\nDepite Speaker Lasanble Nasyonal\nTou Manm Onorab\nViz Prezidan Larepiblik e Stella\nSef Ziz e Prezidan Lakour d’Appel\nSeselwa ki isi, Seselwa ki aletranze. Nou tou ki annan en koneksyon avek Sesel e mon tre Ser Linda.\nMr Speaker, 16 mwan dan lofis. 16 mwan dan en moman pli difisil dan listwar nou pei. Lemonn an antye ti resanble t’in aret roule. Nou lekonomi ti lo son zenou. Lavenir ti paret enposib e enserten.\nMr Speaker, i fasil pou nou oubliy Oktob 2020, me, i enportan pou nou gard Oktob 2020 devan nou pou nou kapab fer refleksyon. Oktob 2020, dolar ti 2 roupi. Gouvernman ti a pe viv lo lavans ki Labank Santral i donnen, e nou konsern koman en Gouvernman sete eski nou pou kapab pey travayer zot saler lafen dimwan. Nou konsern pa ti si travayer pou ganny 13enm mwan, si travayer pou ganny bonus me sete eski zot pou ganny en lapey lafen dimwan pou zot kapab met manze lo latab zot fanmiy. Pou zot kapab abiy zot zanfan. Pou zot kapab donn tou manm zot fanmiy lankourazman ki neseser.\nMr. Speaker, de trwa zour oubyen de trwa semenn apre ki ladministrasyon t’in ranport eleksyon, nou sistenm lasante ti komans fer fas avek COVID. Lopital Anse Royale, Lopital Sesel, Lopital Lafanmiy,. Praslin avek La Digue, tou nou servis lasante ti komans re-santi lefe COVID. Me ozordi, le 22, dezyenm mwan 2022 atraver planifikasyon serye e management konkret, nou deza lo larout pou nou avans pli devan. Sa gouvernman pa ti tarde pou li pran aksyon konkret e se sa ki anmenn nou ozordi letan nou regard leta nou nasyon. Dan en pti git letan plis ki 60 milyon t’in ganny kontribye dan kont COVID. Nou lekonomi ti pe komans war en pti lalimyer. Sesel ti antre dan en progranm vaksinasyon agresiv depi Zanvye 2021 e koman Prezidan Sesel mon ti vin koman premye Sef Deta Lafrik pou pran sa vaksen. Prezidan Danny Faure ti swiv mwan; dezyenm dimoun pou pran sa vaksen e ansanm avek Gouvernman, tou manm Cabinet, tou manm Lasanble Nasyonal nou ti antre dan en nouvo letap e se sa ki ti permet nou, pou nou re-ouver nou pei le 25 Mars 2021.\nMr Speaker, pep Seselwa, nou ti ouver nou pei dan en moman kot bokou dimoun e bokou ti annan serten lafreyer. Sa ki nou pei pe fer i fou. Nou bann dimoun k’in kalkile, bann dimoun ki pare pou pran desizyon. E anmenmtan ki nou ti fer sa, anmenmtan ki COVID ti ravaz nou kominote, ki nou ti fer? Nou ti konstrir en fasilite lopital dan 17 zour pou nou kapab akeir 40 pasyan. Plitar nou ti refer latant; sa lopital latant ki Qatar ti donn nou dan 25 zour. Dan sa kourt letan nou’n anmenn 2 oxygen plants, nou’n anmenn freezer pou nou kapab stock vaksen Pfizer e anpliS ki sa nou’n fer bokou lezot keksoz.\nAlor Mr. Speaker premyerman mon anvi dir avek pep Seselwa fodre pa ki nou pran okenn keksoz koman en donnen, me okontrer, fodre ki nou tou, sa pep Seselwa, nou ki pe zwiv, nou realize ki pou dir sel fason pou nou pei avans, sel fason pou nou pei attend ban lobzektif vreman noble se pou nou fer bon planifikasyon. Se pou nou regarde ki sak sou ki nou pei i gannyen i byen ganny depanse e apre sa fodre ki i annan linite parmi sa pep. Wi pep Seselwa, se nou linite k’in anmenn nou ziska kot nou ete e alor an kolaborasyon avek sa pep Seselwa ki vreman donn mwan en gran lafyerte, nou’n travay dir e nou devret fyer koman en nasyon.\nMe Mr. Speaker pa zis lepep Seselwa e nou bann imen k’in permet nou ariv kot nou ete, zour koman lannwit mon pa zanmen aret remersye Bondye Tou Pwisan k’in beni nou pei, k’in beni nou nasyon, k’in montre nou direksyon. Anba son gidans nou’n ganny proteze koman en pep, e ozordi nou dir premyerman avek Bondye Tou Pwisan, «Mersi bokou pour sa lanmour spesyal ki ou annan pour Sesel a pour tou Sesewla,».\nMr Speaker pandan sa lespas letan ki mon pe koz lo la e letan mon pe adrese ozordi, nou rezerv son total i 702 milyon dolar, e nou rezerv net, savedir sa ki pour nou an antye i 509 milyon dolar. Zanmen sa in deza arive. E Mr. Speaker mon osi anvi dir avek lepep Seselwa ki dan milye tou sa difikilte ki nou’n pas ladan, menm si nou konpar bann sif viziter k’in antre dan nou pei an 2019 avek 2021. Menm si a 2019, nou ti resevwar pres 400 mil viziter e lannen pase nou’n resevwar 180 mil viziter, mon anvi dir avek pep Seselwa ki reveni ki nou’n anmase avek lendistri touris an 2021, i bokou pli o ki an 2019. Se sa travay ki nou’n fer, e se sa kot in anmenn nou? Mr. Speaker se avek bokou lafyerte e mon konnen ki Minis Lasante i partaz sa menm lafyerte, sa menm lazwa, mon anvi dir avek lepep Seselwa anver bon management sa sitiasyon COVID, ozordi tou bann fasilite kot Coast Guard napa okenn pasyan. Nou annou nou zis 8 pasyan kot Family Hospital. Se la kot nou’n arive e se sa ki ankor enn fwa i fer nou fyer. Ozordi letan mon pe adres zot, nou rolling average i 50 e nou annan nou 541 ka aktiv. 85% nou popilasyon in pran premye dose vaksen, 80% in pran toulede dose e 33% in fini pran booster dose. E nou lazenes osi tou, en gran poursantaz parmi zot, zot in fini ganny vaksinen.\nAlor Mr. Speaker avek sa progre ki nou pe fer, mon pou chair en miting Platinum sa semenn e dan sa miting – e mon konnen pou dir Seselwa pe esper sa. Dan sa miting nou pwen prensipal pou azanda, se pou nou regard bann restriksyon ki egziste la pour le moman e mon kapab deza dir avek zot ki nou pe al dan direksyon pou nou soulaz plis sa bann restriksyon pou ki nou pep i kapab ankor enn fwa respire. Nou tou nou anvi kapab ganny enpe plis laliberte. Nou anvi kapab vizit nou paran. Nou anvi kapab ale e melanze avek kominote. Alors nou ava pran sa desizyon sa semenn. E ozordi Mr. Speaker mon anvi fer en lapel avek tou lakominote relizye, e tou lepep Seselwa, pou dedye sa wikenn ki pe vini koman en wikenn Aksyon De Gras depi Vandredi. Aksyon De Gras pou remersye Bondye pour sa ki nou’n arive fer e sa Aksyon De Gras i ava termin dan en selebrasyon milti–lafwa le 28 Fevriye anler State House kot ankor enn fwa nou pou trourn ver Bondye egzakteman parey nou ti fer li letan nou ti lo nou zenou. Me la nou pou retrourn ver Bondye pou nou remersye li e pou nou loue li pour lafason ki in pran swen avek nou.\nMr. Speaker ozordi kot Sesel in arive, mon anvi dir avek lepep Seselwa ki malgre bann challenges, bann defi, ki nou ankor pe fer fas avek, nou lo bon semen. Sa mon kwar napa personn ki kapab reye. Nou lo bon semen, e alor ozordi mon anvi dir avek lepep Seselwa kot mwan mon kwar nou pe viv dan en pei ki stab. Kot sanzman politik e tranzisyon in fini ganny aksepte. Nou’n vin en pep k’in anbras la demokrasi. En pep ki konpran ki sel fason pou li sanz son Gouvernman se atraver bwat vote.\nNou en pep kot son Lafors La Defans e kot tou keksoz ki konsern sekirite in montre zot lwayote anver leta e anver paviyon e sa Lafors Defans reprezante tanto par Brigadier Rosette in vin lafyerte nou pep. Zot pe azir koman bann profesyonnel e mwan koman Komandan An Sef Lafors mon pa mank okenn lokazyon pou mwan dir wi sa lafors ozordi i a pe kontinnyelman grandir e zot a pe fer pep Seselwa konn en vre lafyerte. Alor mon dir avek zot kontinnyen dan sa direksyon e pour tou bann zenn ki dan sa lafors, mon konnen ki pou dir parfwa zot santi serten dekourazman e mwan mon pe pran li koman mon responsabilite ansanm avek Brigadier pou nou regard kimannyer nou Lafors i avans pli devan.\nE zisteman Mr. Speaker, mon osi anvi dir avek lepep Seselwa ki nou pe viv dan en pei vre demokrasi, kot napa okenn telefonn ki ganny ekoute. Sa bann letan kot i annan lespyon ki viv an deor ou lafnet pou ekoute ki ou pe dir in fini e ozordi tou dimoun i kapab eksprim li, menm bann ki napa okenn mesaz i kapab eksprim zot lekor.\nOzordi Mr. Speaker nou annan nou en pep ki dousman, dousman i a pe realize ki travay dir i a pa en fardo me ki travay dir i moralman bon pour nou e ki etikman se sa ki nou devret fer e anmenmtan tax payers zot pe demande ki zot larzan, ki zot kontribsiyon i byen ganny itilize, e zot lekspektasyon se en pei kot napa koripsyon oubyen en pei ki lager kont koripsyon kot i annan. En pei kot i annan respe pour drwa sak endividi e kot sa pei i delivre bann servis apropriye. Wi, ozordi drwa tou nou sitwayen i ganny respekte.\nMr. Speaker nou bann zanfan tou in montre nou ki zot in konrpan sa mesaz e zot in montre nou atraver zot rezilta; bann meyer rezilta ki nou’n gannyen pandan en kantite lannen, ki pou dir zot osi tou zot pou kontribye dan konstriksyon sa nouvo pei, sa pei ki fer nou leker bat for. Sa lim nasyonal ki letan nou sant li parey zot in sant li avek sitan labote e letan nou paviyon pe monte ki pou dir zot osi tou zot form par sa pei. Mr. Speaker, en pei kot zonm ek fanm ki ti lo URS (Unemployment Relief Scheme) in antre dan lanplwa a plen tan, kot zot pe fer zot kontribisyon pansyon e i annan bokou ki pe resevwar en lapey de fwa bokou plis ki sa ki zot ti pe resevwar lo URS e i menm annan k’in komans zot prop biznes e pe fer 4 fwa plis ki sa ki zot ti gannyen dan URS.\nMr. Speaker se en pei kot i annan bokou plis konfyans parmi bann envestiser. Kot ankor enn fwa FDI (Foreign Direct Investment) pe antre. Kot nou trouv gran konstriksyon pe ganny fer e alor Mr. Speaker, mon lenvitasyon pour lepep Seselwa se pou dir avek nou tou, sa i apel nou pei sa, sa i apel nou pei Sesel, en pti Sesel me selman lo lasenn enternasyonal, isi menm nou vreman anmenn lafyerte e alor mon envit tou Seselwa pou nou sant dan menm liv kantik. Be annou sant menm kantik! E dan sa fason, nou tou nou ava pe anmenn nou pei dan menm direksyon. Alor Mr. Speaker mon anvi dir avek Seselwa, in nepli moman pou nou koz lo sanzman. Ozordi sanzman in fini arive! Ozordi annou koz lo transformasyon nou sosyete.\nTransformen e dan sa transformasyon ki mon deza war pe arive, lakle se ki nou tou nou donn tou sa ki nou annan. Nou performans i vin a la oter e nou menm rod en fason pou nou al pli o, pou nou parey nou dir an angle «Go the extra mile», pou nou vin pli konsansye. Pou nou realize ki pou dir letan mwan koman en endividi, mon pou donn sa ki meyer anndan se mon fanmiy ki benefisye, se mon sosyete, se mon kominote ki benefisye me par lao tou se mwan, akoz i donn mwan en nouvo sans konfyans e sa nouvo sans konfyans, i fer ki mwan menm mwan mon donn mon lekor plis respe e atraver sa respe, mon gard mwan lo en oter ki akseptab. Mr. Speaker, dan sa Sesel ki nou’n kree e ki sa transformasyon pe kontinnyen arive mon bezwen dir napa plas pou medyokrite. Napa plas pour lapares, napa plas pou en latitid mon tanpi. Non! Sakenn i bezwen demande, kwa ki mon pe prodwir apre en lazournen travay? Kwa ki monn aprann koman en etidyan apre ki monn asiz en lazournen dan laklas? Kwa ki mon pe fer pou mwan amelyor mon landrwa travay? E pour zot isi dan sa lasanble ki bann leaders e pou bann osi ki pa dan sa lasanble; Kwa ki mon pe fer koman en leader? Kimannyer mon pe diriz mon lorganizasyon? Kimannyer eski mon pe fer mon lorganizasyon grandir e fer li briye ? Eski letan ou a pe fer tousala ou santi ki ou konfyans ki ou annan dan ou lekor i vin plis? Ou santi sa nesesite pou ou aprann plis ? e ou santi ki ou a pe rann lepep Seselwa atraver sa pozisyon ki ou annan dan sa sosyete Sesel ki ou a pe rann zot en pli gran servis? E atraver sa ou pe ed ou zanfan ou pe ed mon zanfan e ou pe ed tou zanfan Seselwa grandir paski annou pa bliye, Sesel i pour tou son zanfan. Alors nou mazin tou zanfan Seselwa.\nAlors Mr. Speaker, sa transformasyon ki mon pe koz lo la e ki ozordi i enportan se atraver nou performans pou nou konstrir en nasyon ini. Pou nou konstrir nou pei e la mon anvi remersye tou dimoun ki pe travay dan servis piblik ki pe donn sa ki meyer. I annan en kantite zot ki pe donn sa ki meyer. Wikenn, zot pe regarde kimannyer zot pou pas dan bann file pou nobou ed en frer, en ser Seselwa. Me mon osi bezwen ki mon konpar bann ki pe donn tou, pou mwan eksprim mon dezapwentman avek sa bann ki zot lipye drwat i kole lo fren e zot lanmen gos i lo fren a main. Mon pa kontan avek sa paski zot lentansyon se pour fer sa pep fristre e nou dan sa ladministrasyon nou pa anvi sa fristrasyon, alor mon pou bezwen, malerezman, dir direkteman pour ki letan zot kontinnyen ki zot lipye lo fren, kit zot lanmen lo fren a main e zot ganny dir zot performans pa a la oter e alor zot pou bezwen aret travay, ki personn pa azir komsi personn pann ganny okenn warning. E nou’n ganny nou 16 mwan e nou war sa bann ki pas zot letan azir dan sa fason e pou nou kapab fer sa pei bouze fodre ki sa osi tou i sanze.\nLa mon anvi osi remersye tou dimoun dan sekter prive paski ozordi sekter prive pe vin sa vre moter nou lekonomi e Minis Finans in fini prevwar ki pou dir atraver zot performans sa lannen ki pe vini, e pourtan noun fer desann to tax me malgre nou’n fer desann, sa lannen nou pou anmas plis tax akoz i annan plis biznes ki pe travay. I annan plis biznes ki pe debrouye. Alors tou biznes e tou bann envestiser, Sesel i dir zot mersi bokou pour sa ki zot pe fer.\nMr. Speaker dan sa transformasyon e se pour sa rezon ki nou’n sanz sa non DPA (Department of Public Administration). Nou’n anvi ki dimoun i kite sa vye model kot parfwa ti ganny servi koman en leskiz e ki parfwa ti pe tro kontrole. E byento pou annan en prezantasyon isi devan Lasanble kot Mrs. Sheila Mohideen, nou nouvo Chief Secretary pe osi fer sa lantrennman atraver Guy Morel Institute ki pou vin sa Civil Service College, i pou vini pou eksplik zot kimannyer sa civil service pou ganny transformen e kimannyer pou annan plis lotonomi dan bann minister e bann departman e sa i ava fer ki performans i ava kapab pli byen ganny assess e non selman ki performans a pli byen ganny assess, me avan ki nou rod plis larzan, plis logmantasyon oubyen plis resours nou ava osi demande, kimannyer eski sa resours ki mon pe rode pou ede pou amelyor sa travay.\nMr. Speaker, sa ladministrasyon pe dir avek lepep Seselwa nou serye e alor nou pe dir avek tou travayer pa bezwen elimin ou lekor dan sa prosesis me okontrer, fer sir ki ou form parti sa prosesis pou ou anmenn lafyerte.\nDonc, dan sa menm lespri dan ki nou’n eksperyanse, e mon war ki nou pei pe al dan sa bon direksyon nou bezwen etablir bann pli o standar posib dan tou sa ki nou fer e atraver sa Seselwa ava ganny rekonnet parey nou bann zanset ki ti konstrir State House, ki ti konstrir Donmous, ki ti konstrir Immaculate Conception, ki ti konstrir La Salle D'œuvres, ki ti konstrir tou sa bann gran batiman, k’in fer semen otour Mahe. Parey nou bann zanset ki ti donn tou, ki ti travay, ki pa ti bezwen travayer sorti aletranze pou fer sa, nou osi tou nou ava kapab re ganny sa lafyerte koman bann dimoun ki travay.\nE la mon anvi dir zot e se pour sa rezon ki mon gouvernman in pran en stand vreman serye lo sa size GOP e ki anmezir ki nou’n met Seselwa dan lanplwa nou’n kapab larg plis sa GOP, mon ava dir zot mon vreman ofanse letan en envestiser i vini e i a pe rod en poursantaz travayer etranze pou travay dan son letablisman. Me selman anmenmtan mon konpran li, me nou ki bezwen sanz sa. E si nou sanz sa, la nou ava kapab koz enpe for. E la Msye Speaker mon anvi dir avek ou, tou lepep Seselwa e tou bann leaders ki dan lasanble ki pou dir letan mon kit Sesel, parey zot in war, mon pran li koman en devwar pou mwan rankontre Seselwa ki viv aletranze. E sak fwa ki monn zwenn bann Seselwa e la semenn pase monn zwenn trwa group Seselwa, Belgique, Brest avek Paris, e avan sa mon ti zwenn en lot group Addis Ababa, sa ki ankourazman mwan se mon war bann Seselwa ki pe travay dir, bann Seselwa ki pe met zot talan a dispozisyon sa lorganizasyon kot zot pe travay. E letan ou al Lerop, letan ou regard bann Seselwa ki letan liver pe tap a son plen, letan tanperatir ler ou leve i mwens 2, mwens 3, mwens 5, me selman sa Seselwa pe leve pou li al rann lapel, be mon dir be dan nou Seselwa, nou annan en leta lespri ki for. Nou annan en keksoz anndan nou koman bann dimoun ki sorti lo zil, ki vreman for en kantite. E alor, be si nou bann frer ek nou bann ser dan lafreser i a pe leve akoz ki nou osi tou nou pa kapab leve dan bomaten pou nou travay e pour nou prodrwir. E sa bann dimoun, napa sekirite sosyal pour zot al tap laport, zot bezwen fer sa e se sa ki permet zot pou zot nourir zot fanmiy. E la mon anvi sa menm latitid i rennye parmi nou pep.\nAlor Mr. Speaker parey nou tou nou konnen i kontinnyen annan sitan pozisyon ki pe ganny okipe par etranze, akoz ki nou, nou pa kapab ranpli sa bann pozisyon? I annan sitan etranze ki nou Seselwa i pli kalifye ki zot, alors mon osi demande ki dan tou bann landrwa travay, idantifye osi bann Seselwa ki kapab ranplas en etranze e fer ki sa Seselwa i ava ganny sa travay. E la mon osi dir parey mon kontan dir, ou sa Seselwa pa bezwen zis les etranze vin pran ou plas! Be ou osi tou, debout, leve e pa bezwen les ou pei tonbe, okontrer fer ou pei konte. E mon anvi felisit ankor enn fwa tou Seselwa ki pe fer ekstrememan byen. Mon zwenn zot toulezour. Mon anvi felisit zot e mon anvi dir avek zot kontinnyen akoz zot fer nou pei vreman fyer.\nMr. Speaker, letan nou pe koz protez nou pei pou en meyer demen, i enportan pou nou osi dir e pou mwan osi dir espesyalman avek lepep Seselwa ki dan sa transformasyon ki nou pe koz lo la, fodre ki nou tire dan nou lespri sa latitid kot gouvernman ki pou fer tou keksoz pour zot. Annou sanze sa, paski dan sa transformasyon se pa gouvernman ki pou fer tou keksoz, gouvernman i ava en fasilitater me mazinen ki pou dir tou keksoz i komans avek ou. Sa etidyan letan ou ganny bann bon mark se paski ou k’in etidye, dan menm fason travayer letan i delivre byen e i ganny en promosyon se paski ou k’in travay. Meritokrasi parey nou dir, se sa ki pou anmenn ou pli o, ki pou fer nou kapab grenpe. E anmezir ki nou perfesyonn nou lekor, nou ava kapab ariv pli o e se sa ki pou donn nou sa meyer demen. En meyer demen kot nou konn nou priyorite e kot nou konnen, e nou tou ki la, mon espere nou konnen, sa meyer demen oubyen kot nou’n arive in vin atraver sakrifis. Ki pou dir nou’n bezwen fer sakrifis.\nI annan moman kot petet nou’n travay san pran en lunch break. I annan moman kot nou’n asize akoz nou’n anvi rezourd sa sitiasyon, kot nou’n travay ziska 2er bomaten. In annan moman kot nou’n war zis enn erdtan sonmey e menm la sa sonmey pann tro vini. Alors Mr. Speaker, nou bezwen protez nou pei an mezir ki nou donn tou.\nE la silvouple, pep Seselwa, annou protez nou pei. Kriminalite kont bann viziter pou senpleman detri nou lendistri e nou lekonomi. Sa bann zimaz ki pe sirkile lo lans Port Launay, i pa donn nou okenn lafyerte e aksyon apropriye pou bezwen ganny pran. Letan nou trenn nou lipye dan nou landrwa travay, sa ki nou pe fer, nou ape anpes Seselwa ganny en meyer standar lavi. Letan nou pa planifye nou lavenir koman en zenn, me nou plito les nou ganny trennen dan tou kalite vis, sa pou fer ki nou demen pou ganny brize. Letan nou tou ansanm, nou pran en lot latitid la nou ava pe protez nou pei, la nou ava pe debout pour nou kominote, la nou ava pe lager kont tou ban ditor ki pe detri li e anmenmtan nou ava pe lager kont sa pli gran fleo ki kontinnyen tous tou nou bann zenn, tous nou popilasyon e fer zot vin zombie e fer zot antre dan tou sa bann kriminalite; e sa se drog. Tou sa bann dennyen krim k’in arive i annan drog ki involve ladan, alor silvouple Seselwa gouvernman pe fer son bout, mon envit zot osi pou fer zot bout. Pa bezwen gat sa bann resours ki leta i annan e ki zot, zot in prodwir dan en fason initil.\nAlor Mr. Speaker, Ser, Frer Seselwa, nou bezwen koman en pep dan sa trasnformasyon osi transform nou kominote. Nou bezwen kapab anpese ki vyolans i vin en fason fer pou nou bann dimoun. Sa vyolans mon deza pe koz avek Komisyoner Lapolis. Sa vyolans nou pou bezwen aret li paski i pe tro ale. E mon annan sa konfyans ki pou dir lapolis pou fer sa ki zot devret fer. E la Komisyoner Barbe, mon anvi felisit ou, pou ou leadership ki ou pe montre. Ozordi i deza annan sa transformasyon ki pe arive dan lapolis e sirman zot in remarke ki pou dir krim ozordi i ganny detekte, lontan ki krim pa ti ganny detekte. Ozordi en krim i arive, demen oubyen apre demen sa dimoun i ganny atrape e ganny anmennen devan lazistis. Me selman anmenmtan parey nou’n fek fer apre midi… Apre midi mon bann zanmi, malerezman, nou’n bezwen sinny en papye pou sispann en Asistan Sirentandan. La letan nou pe koze i annan gard ki dan kaso, k’in partisip dan aksyon krim. Sa pa kapab kontinnyen. Pli tar lannen pase nou’n bezwen osi sispann en Sef Sirentandan Lapolis akoz son konportman pa ti annord. Alor i enportan pou nou osi regarde e la mon lans en lapel avek Lafors Lapolis, letan ou met sa kas ki lo la i annan lanblenm Sesel, ou devret pe mars avek loner. Ou devret pe servi ou pei avek loner e ou pa devret involve dan okenn aksyon kriminel. Alors Mr. Speaker nou bezwen fer sa, i annan en gro travay la.\nBann nwizans dan kominote; mank respe, labi nou bann zanfan e la mon kontan ki pou dir lakour in pran en lapros vreman strik. Sef Ziz, mon anvi felisit lakour e mon demande ki pou dir nou kontinnyen dan sa direksyon, en adilt ki abiz en zanfan anba 10ans. Ki abiz en zanfan, sorry i annan en problenm avek li. E nou sistenm legal i bezwen pran aksyon e la ansanm avek Atorni Zeneral nou pe koze kimannyer sa bann ka labi i kapab pas pli vit paski souvan fwa letan i tarde, bann zanfan i ganny enfliyanse dan tou kalite direksyon e larzan i marse, e tou kalite keksoz i marse, e lazistis pa ganny fer. E mon konnen ki pou dir dan nou kominote, bokou dimoun pe demande be ki arive avek sa bann dimoun ki pe vole? Ki ganny anvoy prizon de mwan, trwa mwan apre zot ganny anvoy ankor e zot rekomans vole. Sa osi tou i en refleksyon ki mon pe demann lasanble pou fer pou regarde kimannyer pou tackle sa bann repeat offenders ki fer en kominote ganny terorize. Personn pa devret kapab pran okenn dimoun otaz. Se pa sa pei ki nou a pe rod konstrir. Alors, bann dimoun ki kwar ki zot pa kapab viv dan sa kominote, fodre ki leta i pran askyon neseser pou nou kapab bouz devan.\nE la pep Sesel vreman, mon anvi nou nasyon i atas li toultan avek laverite. Nou sosyete ozordi pe ganny bonbarde avek tro bokou mansonz, e i malere pou dir souvan fwa se bann fanm ek zonm byen edike ki pe senm sa bann mansonz e sa bann mansonz parbon pou nou sosyete, parbon pou nou bann zanfan, parbon pou nou pei, alors mon pe demande ki dan sa transformasyon premyerman sa bann fanm ek zonm adilt, si zot anvi al lo facebook, vin avek zot prop idantite. Pa bezwen apel zot lekor ‘Trou Kler’, ‘Deginyen’, ‘Gro Ros’, sepa ki lot kalite ankor…. ‘Ti Nesta’, sepa ki lot zafer. Vin fran! Si ou annan en lopinnyon pou ou eksprimen, eksprim sa lopinnyon akoz ou lopinnyon ou devret kapab fer li konte. Akoz ki zot dan lasanble isi zot annan zot laliberte lekspresyon, akoz ki zot anvi koze, akoz ki zot, zot fer li. E tou dimoun i konnen ki sa tel Onorab k’in dir. Alors mon demande ki lo facebook osi e dan tou sa bann landrwa ki nou pe senm sa bann mansonz nou arete.\nE mon anvi adres osi medya, paski mon kwar ki medya i annan en rol spesyal, akoz i bezwen rode, e i bezwen fer resers pou laverite, rod sa laverite pou ou kapab ede konstrir sa pei. E pou bann ki annan sa bann responsabilite, mon ti ava kontan ki zot vin bann Richard Quest. Bann Christina Anmanpoor e san oubliy nou prop defen Kevin Malbrook. Bann zournalis ki nou tou nou’n annan respe pour zot paski zot in enterese pou zot fouye, pou zot konn laverite. E lo nou kote dan nou gouvernman, parey yer Minis Hassan in fer lo kote lenvestigasyon lo Seypec nou pou kontinnyen donn lenformasyon. Nou pou kontinnyen la ek lenformasyon pou nou donn zot, me nou ekspekte ki letan nou donn lenformasyon ki zot osi fidel avek lafason ki zot partaz sa lenformasyon avek lepep Seselwa. E la mon osi dir bann MNA’s, ki pou dir dimoun i ekout zot byen e zot tou zot bezwen konn byen zot bann prosedir. Letan zot dir serten keksoz, dimoun i ekoute i pran sa koman laverite. Lot zour mon tann en MNA dan en interview, i dir, «Monn rode dan bidze me mon pann war sa sonm,» . Me Onorab be si i en proze pou en departman ki pa budget dependent ou pou rode dan bidze lizour, landmen ou pa pou war narnyen menm. Annou rode, ganny lenformasyon apropriye, partaz li avek sa pep. Alors, bann MNA’s, mon konnen ki pou dir Speaker tazantan i aret zot letan i annan keksoz ki pa apropriye me mon demann zot tou pou zot partisip ladan. E la mon demann avek bann dimoun ki fer bann talk shows, paski ozordi se laliberte ki rennyen. Lo SBC, Telesesel, dimoun i kapab koz mannyer i anvi me sa bann dimoun ki lead sa bann talk shows, mon dir annan en responsabilite spesyal, sa se pou zot pli konnen ki bann dimoun ki dan zot lodyans. Akoz? Spesyalman bann fe pou zot kapab koriz bann fo enterpretasyon ki ganny met devan e ki dan sa fason nou pep i a mars dan lalimyer.\nMr Speaker, leta nou pei i enn kot rule of law in vreman etablir. Ozordi, tou dimoun i konnen ki pou dir si i annan en lenzistis i kapab ganny en larepons. Tou dimoun i konnen ki pou dir a tou moman prosedir i ganny swiv e tou dennyenman monn kontan ki pou dir bann avoka devan lakour e menm bann diferan lenstitisyon in vini pou protez drwa sak endividi. Komela ou war in vin en demann regilye e nou bann zanmi dan zidisyer…demann regilye pou ganny soley e pou ganny fresh air. Tousala i form parti bann transformasyon ki nou pe fer dan nou pei pou nou kapab sanze, pou nou kapab avans pli devan e alor Mr. Speaker mon anvi dir ki tou bann manm annan sa responsabilite pou mentenir the rule of law, zot tou zot fer zot travay dan en fason lib. E pep Seselwa, State House i pa en lakour, mwan mon pa en ziz. Zidisyer i ganny ansarz par Sef Ziz Ronny Govinden e Lakour D’appel par prezidan Fernando. E la mon anvi fer kler ki dan tou sa bann lenvestigasyon e dan tou sa bann case high profile ki pe pase ozordi napa okenn azanda politik e mon anvi dir pa fer li politik e mon anvi dir avek bann dimoun ki pe sey fer li politik, si zot, zot fer li politik pa bezwen akiz lezot dimoun pe fer politik.\nMr. Speaker, nou dan en pei ki ozordi napa okenn truth commission ki pou ganny etablir plitar dan lavenir. Nou anvi mars dapre lalwa, dapre nou konstitisyon, parey ou, oun dir Legzekitiv i ganny balanse par Lezislativ e ki travay ki Legzekitiv e Lezislativ i fer i ganny oversight Zidisyer. Se sa nou sistenm Gouvernman e se sa ki nou kontinnyen promote. Alors mon espere ki Truth, Reconciliation and National Unity Commission zot ava fini zot travay sa lannen, apre sa zot ava prezant zot rapor. Mon osi apresye travay ki Ombudsman in fer, i fek prezant son rapor e in fer serten propozisyon e sa bann propozisyon zot ava ganny etidye. Human Rights Commission byensir zot in pran en nouvo lelan e la pour le moman zot in fer rapor lo leta bann kaso e mwan personnelman mon welcome sa bann diferan rapor ki zot in fer e ozordi mon oule annonse ki nou dan prosesis pou nou fer en proper remand centre e sa proper remand centre i ava lo standar enternasyonal e nou pou konsilte avek Human Rights Commission pou nou fer sir ki zot zwenn bann standar enternasyonal pou ki napa okenn konplent. E la Mr. Speaker mon anvi dir ki letan mon ti Brussels, nou Anbasader Ms Beryl Samson ki osi annan sa regar lo Geneva kot bann zafer lo Human Rights i konsernen in enform mwan ki pou dir pann annan okenn konplent from bann dimoun konsernen kot Human Rights lo Sesel me okontrer ki Brussels limenm e osi kominote enternasyonal i tre satisfe avek lafason ki Sesel pe konport li, e tou dimoun i ganny sa drwa pou li eksprimen, pou ki son drwa i ganny enplimante. Alors Mr. Speaker nou, nou anvi kontinnyen avek nou bann lenstitisyon e nou bezwen pous zot, donn zot plis ledan pou ki zot kapab fer en travay ki ava donn nou plis lafyerte.\nACCS, definitivman, nou’n war zot enpe plis sa bann dennyen moman atraver sa travay kont koripsyon ki zot pe fer e nou demann zot pou kontinnyen zot travay tout an gardan the Rule of Law. E ozordi nou vreman fyer ki Sesel i ganny rekonnet koman en pei ki napa labi e sa dan tou bann Some enternasyonal, dan tou bann rankont enternasyonal e lo nivo Linnyon Afriken osi tou, Sesel i sorti laba anler. E zot in vwar letan monn rankontre Mo Ibrahim kot nou’n ganny sans koz lo sitiasyon Sesel e in eksprim son kontantman lo lafason ki Sesel pe perform e alors Mr. Speaker nou pou kontinny lo sa laniny e sa i form parti leta nou nasyon kot napa personn ki pou disparet dan nou pei. Napa personn ki pou ganny arete e son fanmiy pa pou konnen kote i ete. Napa personn ki pou ganny arete e ki pou napa reprezantasyon legal. Napa personn ki pou pas dan sa bann sitiasyon me nou pou gard nou koman en pei kot drwa sak endividi i ganny rekonnet. Laliberte lekspresyon sak endividi i ganny proteze e kot nou kapab viv avek tout lafyerte.\nMr. Speaker, enn bann size ki konsern tou Seselwa ozordi se kou lavi. Nou tou nou ti ava kontan ki pri lavi ti ava mwen ser me malerezman ozordi nou war ki kou lavi i kontinnyen ogmante e alor, i annan bokou kestyon ki poze e mwan mon ganny demann kestyon. Mr. Speaker, pep Seselwa, annou konpran byen kou lavi kimannyer I marse e annou konpran en keksoz; pri komodite lannen e lannen i pou kontinnyen ogmante. Sa ki pou balans sa logmantasyon se en logmantasyon dan ou lapey e se sa ki pann kapab fer pandan sa 16 mwan. Akoz pann kapab fer li? Akoz nou sitiasyon ekonomik. Minis Finans in annonse ki si lekonomi i kontinnyen fer byen sa lannen nou pe regard dan posibilite donn dimoun en logmantasyon e sa logmantasyon se pou koup sa lenflasyon.\nE alor annou regarde k’in arive Sesel, kwa k’in afekte nou? Premyerman kou komodite Sesel lo en nivo mondyal in ogmante. Tou Seselwa ki vywayaze i dir ou “lontan i ti al Dubai i ti ganny sa”, “lontan i ti al Moris i ti ganny sa” Sid Afrik menm zafer e zot zistwar i se ki zot keksoz in monte.\nDezyenman kou transportasyon, bann komodite in ogmante dan en fason konsiderab. Twazyenman kou fuel in ogmante e katrienman i osi annan en eleman malonnet parmi serten dimoun, bann marsan e osi serten endividi paski ozordi en Seselwa ki travel i dir ou i pe al fer en pti debrouy e letan i retrournen i fer en profi nou kapab menm dir i touy son frer avek ki i vann sa bann keksoz. Alor Mr. Speaker mon anvi anmenmtan pe fer sa analiz li kou lavi ozordi kot nou pe konplent, pou nou zis mazinen pou zis en segonn, kote nou ti pou ete si sa ladministrasyon pa t’in pran bann desizyon konkret pou vaksin nou pep, pou nou re ouver nou lekonomi, pou nou re donn konfyans bann envestiser, pou nou kapab tir sa dolar 22, 23 e pou nou anmenn li par anba 14. Pou nou kapab tir sa Euro 25 pou anmenn li lo 16 roupi. Zis mazinen kote nou ti pou ete. E la Msye Speaker letan nou regard zis en keksoz, kou transportasyon. Mon bezwen donn zot detay pou zot nobou konpran. Avan COVID an 2019, pou anmenn en container 20 pye sorti Dubai ti kout 2200 dolar, ozordi sa menm container pou pran Dubai pou anmenn isi i kout ant 5400 a 6000 mil dolar. In plis ki double. En refrigerated container sorti Lerop avan ti kout 2800 Euro ozordi i ant 5400 at 6200 Euro. Ankor enn fwa in double. Menm triple. Avan COVID, en container 40 pye sorti Dubai ti kout ant 3800 a 4000 dolar, ozordi i kout 8000 a 9000 mil dolar. Ankor enn fwa in double. En refregirated container avan COVID ti kout 800 Euro, ozordi i ant 9000 a 10000 mil Euro.\nSeselwa kou transportasyon i annan en lenpak direk lo kou marsandiz. I annan en lenpak direk e alors si ou war serten komodite i ogmante, pa nou ki pe fer li monte, me selman parey monn dir annou mazinen kot nou ti pou ete. Si sa gouvernman pa t’in fer sa travay ki nou’n fer, pou nou relans nou lekonomi, pou nou kapab re debout ankor e pou nou asire ki tou dimoun i ganny en lapey, si dolar ti ankor 22 roupi.\nSa menm container ki mon fek dir zot taler i ti pou kout 132 mil roupi pou ariv Sesel, me akoz nou’n fer sa dolar desann i kout 84 mil roupi pou li arive. Savedir nou’n fer en lekonomi 48 mil roupi. Sa menm container 40 pye sorti Lerop, letan nou’n fer sa menm kalkil noun war ki i kout nou 90 mil roupi. Letan nou pe fer sa exchange i kout nou 90 mil roupi an mwens ki si nou pa t’in fer narnyen, ki zis si nou ti asize e dir nou annan enpe rezerv. Alor Mr. Speaker, pandan sa 16 mwan letan lemonn in komans sorti pou rekomans prodwir, benzin in mont par 49%, diesel in ogmante par 37% lo World market e sa heavy oil ki nou servi pou nou prodwir elektrisite, li in mont par 84%. Alor, eski nou trouv li drol ki kou elektrisite in ogmante? Eski nou trouv li drol ki bann servis in ogmante? Eski nou trouv li drol ki pri lavi in ogmante. Mr. Speaker tou sa bann keksoz ki mon pe dir i an deor nou kontrol me selman se la kot STC avek son progranm RRP e zot pe travay dir pou kontinnyen fer bann prodwir pri rezonnab. Zot pe subsidies en kantite bann komodite e sa pe ede.\nE ozordi konbyen nou ki pe pran serye sa sitiasyon an Ukraine, Russia avek Lerop? Konbyen nou ki pe mazinen ki pou son lenpak? E mwan mon ava dir zot ki pou mon Gouvernman sa i enn bann keksoz ki pe trakas nou en kantite. Lo kote touris. Ki pou arive si lager i deklare? Sa nouvo market ki nou’n gannyen sorti dan Ukraine avek Larisi limenm. Paski si lager i deklare, Lerop pou met sanksyon, Lanmerik pou met sanksyon e bann kart ensi de swit pou bloke alors nou lendistri touris pou bloke. Lo lot kote, Lerop ki market ozordi pe grandir sa osi tou i kapab soufer. Alors i pou annan en lenpak direk. Alors pep Seselwa, ozordi sa i en pli gran traka pou sa Gouvernman. Nou pe byen ale, an Zanvye la nou’n ganny nou plis ki 22 mil touris. An Fevriye ankor enn fwa nou pou depas sa sif 20 mil e alors nou pe byen ale. E parey nou ti pe byen ale an 2020 lo komansman e apre COVID ti aret tou keksoz, nou per ki pou dir si lager i deklare an Ukraine, Larisi avek Lerop i involve i pou annan en lanpak mondyal e pa zis nou Sesel ki pou soufer. E deza les mwan mon ava dir zot ki pri fuel in komans monte. Se pa zis nou Sesel, Losean Endyen antye pou soufer, Lafrik pou soufer e partou kote. Alors Mr. Speaker mon pe zis mansyonn sa ki nou form parti sa vilaz global e sa ki arive dan en kwen lemonn i pou osi afekte nou e malerezman Gouvernman Sesel pou napa okenn kontrol lo la.\nMr. Speaker ozordi leta nou nasyon i osi donn nou bokou keksoz pou nou selebre e enn nou bann selebrasyon se Air Seychelles. Bann desizyon ki nou’n pran sete bann desizyon ki ti apropriye, ki ti bon, ki ti byen, menm si bokou dimoun ti pe dir nou pa konnen ki nou pe fer.\nMr. Speaker letan nou’n vin dan gouvernman nou’n trouv nou avek en laniny aerien avek en det plis ki 150 milyon dolar. Depi lannen pase e zis koman nou’n antre dan gouvernman nou’n travay lo la, nou’n negosye avek Etihad e nou’n osi negosye avek bann bond holders. Air Seychelles ti al dan ladministrasyon, ofet i ankor dan ladministrasyon. Me ozordi nou bezwen selebre akoz atraver nou bann negosiasyon nou’n reisi write off plis ki 100 milyon dolar det pour Air Seychelles. Savedir Mr. Speaker, nou’n nobou write off 1.5 bilyon roupi ki Air Seychelles ti drwa e la mon anvi vreman remersye tou dimoun k’in travay lo la. E la premyerman mon anvi remersye de administrater, Msye Bernard Pool avek Msye Suketu Patel. Mon anvi remersye Board avek management Air Seychelles, Minis Hassan, Minis Derjacques, Designated Minister ki ti zwe sa rol dirizan. Mon anvi osi remersye Msye Onorab Bernard George k’in la pou ede dan sa bann refleksyon. Tou bann dimoun k’in zwe en rol pozitiv. Mon pa oule mansyonn VP paski li in la lo mon kote me…VP mon ava donn ou sa pti loner, ou osi tou pou tou sa direksyon ki oun donnen. Mon anvi alors Mr. Speaker, remersye tou dimoun k’in ede pou ki ozordi nou trouv nou dan en pozisyon kot letan nou ariv lafen dimwan Mars fini rezourd tou sa bann problenm e Air Seychelles, son management i ava antre pou li kapab kontinyen manage Air Seychelles san ki nou’n bezwen pous okenn dimoun. Sa ki ti pe atann; redundancy, par gran group me nou’n reisi fer sa e alor pou mwan i vreman en lafyerte pou nou Gouvernman.\nMr. Speaker, mon konnen ler pe bouze menm me mon anvi senpleman dir ki sa lannen nou progranm Lezislativ i enn ki pou ranpli. Deza lannen pase Lasanble Nasyonal in met en rikord lo lakantite Bills ki zot in aprouve mon kontan pou dir ki tou sa bann Bills ki zot in aprouve napa enn k’in ganny challenge devan Lakour Konstitisyonnel e alor ki tou keksoz i normal, savedir nou konnen ki nou pe fer. E alors la deswit i annan enn de bann Bills ki zot in aprouve ki pou met an loperasyon; Physical Planning Act, Civil Status, Inquest into Death, Domestic Violence. Byento la, i annan serten le premye Mars pou vin an aplikasyon kot nou ava kapan pe protez nou dimoun. I deza annan serten lalwa ki la devan zot, e mon mazinen ki koman Lasanble i ava repran zot ava pe travay lo la. Me bann nouvo Bills, parmi mon ava zis mansyonnen enn de. Nou anvi entrodwir en Fair Trading Commission Bill, e sa i ava fer ki nou ava kapab regard ankor tou sa ki annan pou fer avek Fair Trading dan nou pei, konpetisyon e proteskyon konsomater. E anmenmtan osi parey nou’n koze, i annan sa eleman kot nou pou entrodwir en Fair Trading Tribunal kot nou bezwen travay lo la. E zisteman dan sa konteks letan nou pe koz tribunal, enn bann eleman vis-à-vis Zidisyer, enn bann eleman ki nou pe regarde se kimannyer nou kapab apwent plis Mazistra, e sa i en konversasyon ki pe on-going. E Minis Finans ansanm avek Sef Ziz zot ava kapab asiz ansanm pou koze, paski nou anvi met plis Mazistra pou nou kapab fer nou ladministrasyon lazistis al pli vit.\nNou Code Penal nou pou fer lamandman pou nou adres bann krim ki ganny motive, e monn tann zot pe koz lo la. Ki ganny motive par en buyer ouswa loriantasyon seksyel en dimoun, dezabilite en dimoun, son ras oubyen son bann kwayans politik. Nou anvi met ledrwa lo la pou nou ankor enn fwa kapab viv dan larmoni e se sa ki nou konstitisyon i osi demann nou.\nSexual Offences Bill, kot la ankor enn fwa tou bann lofans ki annan pou fer avek lofans seksyel, e se la ankor kont zanfan e bann group vilnerab. E la ankor nou pou regarde kimannyer sa Bill pou osi regard bann konportman dan landrwa travay e tou denyenman in annan bann rapor kot bann dimoun espesyalman bann madanm ki travay dan bann lotel zot in konplent. So nou oule adres sa enn fwa pourtou.\nCitizenship Amendment Bill ki ava donn la transparans e accountability letan pe donn sitwayente. Bill ankor enn fwa i ava fer tou bann prosedir kler; Passport Bill e i pou osi pandan sa lannen annan en 11enm lamandman konstitisyon ki pou vin devan Lasanble Nasyonal e sa propozisyon i pou swiv bann propozisyon ki LDS ti mete dan son manifesto e sa i ava enkli end at fix pour eleskyon. I ava osi regard La Prezidans e osi enn de bann lezot size. E sa ankor enn fwa nou pou fer apre gran konsiltasyon, pou ki tou dimoun i ava kapab donn zot pwennvi.\nNou osi anvi etablir en Sovereign Wealth Fund e sa Sovereign Wealth Fund i ava fer ki tou bann larzan ki nou anmase ki nou pa ti pe ekspekte, nou anmase e sa fon i ava la pour pei. E en Sovereign Wealth Fund i egziste dan bokou pei e la mon kapab donn zot en legzanp. Si letan Coast Guard ti fer patrol e i aret en bato ki pe lapes ilegal e apre sa lakour i sarz sa bato, sa larzan olye i antre dan consolidated fund i ava kapab al dan sa Sovereign Wealth Fund ki ava ede dan bann letan dir e pei i ava konnen.\nSmall Claims Tribunal; e ankor enn fwa bann pti claims ki fer lakour ranpli avek travay e ankor enn fwa i ava kapab al bokou pli vit. I annan bokou bann lezot Bills Mr. Speaker a nou ava pibliy lalis dan tou sa bann direksyon ki nou anvi ale. E osi parmi i pou annan Private Security Providers Bill paski la ozordi i annan tro bokou labi. Tou dimoun i annan en lakonpannyen sekirite e parfwa i annan en kantite bann manboulouk ki osi arive. Donc, Mr. Speaker nou pou osi regard tre for nou progranm Lezislativ e mon anvi avek bann manm Lasanble mersi davans akoz mon konnen pou dir zot pou annan bokou travay.\nMr. Speaker vreman i annan en kantite keksoz pou dir e letan nou pas lo travay ki bann Minister pe fer, e la mon anvi dir avek lepep Seselwa, mersi pour zot bann komanter ki zot in anvoy kot mwan, letan zot koz lo bann lo bann Minis. San sa lekip ki otour mwan, nou pa ti pou kapab delivre parey nou pe delivre. Alor bann Minis mon anvi ozordi devan Lasanble Nasyonal, devan tou bann brans Gouvernman e devan lepep Seselwa ankor enn fwa sorti dan fon mon leker pou mwan dir zot mersi bokou pou travay ki zot donnen. Nou’n la obor kanmarad pandan 16 mwan, pa nou tou ki ti konn kanmarad me selman nou’n kapab kree en lekip solid. Nou’n ekout kanmarad, nou’n siport kanmarad, nou’n donn kanmarad zepol kot nou’n santi enn nou ser, enn nou frer i enpe fatige oubyen i annan keksoz dan son Minister kot i bezwen sipor. Mon anvi dir zot mersi bokou. Antouka zot, zot mon lafyerte akoz san zot mon prezidans pa ti pou sa ki i ete ziska prezan. Mersi bokou.\nMr. Speaker, Sesel i en sanpyon dan bokou sans, e ozordi letan ou koz lo sanzman klima, letan ou al reprezant Sesel dan bann forum, swa ou pe koz lo losean oubyen ou pe koz lo korperasyon ant Lafrik ek Linyon Eropeen, Sesel toultan i sorti tre byen. E la nou annan lentansyon pou nou reste dan sa direksyon. Kot i konsern sanzman klima nou pou reste en sanpyon e parey zot konnen mwan menm mwan monn ganny apele pou mwan partisip dan UN decade of the Ocean e letan ou pe koz lo vilnerabilite, pti Sesel pe ganny demande pou li vin partisip lo komite United Nations pou sey fer en fason pou nou transform klasifikasyon high income, medium income, pou nou kapab pran nou vilnerabilite an konsiderasyon.\nSemenn pase dan sa konferans Brussels, Linyon Eropeen i met en sonm 150 bilyon dolar a dispozisyon bann pei Afriken through sa ki zot apel the Global gateway. E la ankor enn fwa Sesel pou zwe en rol. Letan nou’n koz avek UNESCO e la nou anvi fer en travay vis-à-vis Aldabra. Aldabra ozordi i en patrimwann mondyal me nou anvi Aldabra i ganny li en nouvo dezignasyon e sa dezignasyon; en Bio-Sphere status, i ava fer ki si nou reisi sa e i ava vin premye pei ki annan sa doub status. E anmenmtan osi nou pe travay tou pour ki Saya de Malha ki Sesel avek Moris pe manage pa pou zis vini pou nou manage son seabed e sa ki anba me osi pou nou manage delo. Sa kolonn delo. E Unesco pe donn nou tou sipor e la ankor enn fwa si nou kapab arive fer sa e la mon kwar ki pou dir nou pou ale dan sa direksyon, i ava vin premye koridor high seas ki de pei i ava ganny sa posibilite pou li manage.\nE Mr. Speaker partou kote i annan zis sa ki pozitiv. Lagrikiltir nou trouv en nouvo lelan. En nouvo lelan sorti kot bann fermye avek bann envestiser. Prodiksyon lannen pase in ogmante e la nou pe war bann fermye pe vin devan ankor pou zot kapab rod plis sipor e nou pe donn zot. E atraver labank nou pe met a zot dispozisyon plis fasilite. Bann later anba kiltivasyon e tou sa bann diferan proze e la nou’n war zenn kot SIAH kot ankor enn fwa pe donn koudmen.\nForeign Affairs in transformen konpletman. Bomaten letan monn resevwar Anbasader Portugal, i dir mwan sapo, akoz i annan en nouvo fason fer. Sa transformasyon in fini arive. Ozordi ou ekrir en let e ou ganny en larespons apre sa, bann proze i kapab bouze. Sanmenm sa bann keksoz ki Anbasader EU ki baze Moris in osi eksprimen. Alors Mr. Speaker letan nou pe koz lo rekognisyon eternasyonal, letan nou pe koz kimannyer nou pou travay avek nou diaspora atraver foreign affairs, tousala i donn nou lankourazman e Seselwa ki pe viv dan diaspora kwa ki nou’n tande; Madanm Payet, Paris i dir mwan, “Mon ti ava kontan antre an kontak avek Minister ledikasyon pou letan nou bann edityan i sorti Sesel, zot vin La France mon ava ed zot, mon ava akonpanny zot pour zot etablir zot,”.\nKi Allen Servina i dir? I dir la ozordi I pe travay dan bann Care Homes, i anvi vini pou donn en koud men pou ed bann carers dan training. Mon zwenn en lot Seselwa ki dan militer, i en trainer, i anvi kapab partaz son konesans. Mon zwenn en graduate nurse Paris, ki dir be i ti ava kontan vini pou ed nou bann nurse pou zot kapab ganny sa lankourazman pou zot avans devam.\nMon zwenn en lot zenn fiy Seselwaz, en avoka k’in kalifye dan international law ki ozordi dan son firm i a pe travay pour Maldive. E i dir, «Kot international law i konsernen, mon pare pou mwan donn mon letan,». Ms Mondon vreman chapeau pou ou ….. So i annan en kantite Sesewla ki anvi vin donn en koudmen e se pour sa rezon ki toultan mon proklanmen ki nou annan nou en Sesel ek en pep Seselwa. Napa divizyon dan nou nasyon.\nMr Speaker letan nou pe kontinyen pouse, e se pour sa rezon ki atraver foreign affairs nou anvi rekonnet nou bann Seselwa ki perform e la nou pe propoze ki nou annan en National Order of Merit of the Republic of Seychelles, ki byen avanse e si tou keksoz i mars byen nou ekspekte ki pou dir pour zournen nasyonal sa lannen nou ava dekor bann premye Seselwa. E i ava en komite endepandan ki ava resevwar bann nominasyon e atraver sa nou ava kapab dekor nou pep Seselwa pou nou donn valer nou pep Seselwa. Pou fer zot konnen ki letan ou kontribye pour Sesel, Sesel i rekonnet ou. Regard La Reine Elizabeth, ki nou swete i ava re ganny son lasante. Dan milye son maladi, in anvoy en mesaz felisitasyon pour lekip Britanik dan Winter Olympics akoz zot in ganny en meday lor e probableman zot pou ganny dekore. Regard Senegal k’in ganny lakoup. Tou son bann zwer in ganny dekore e nou osi tou, nou anvi al dan sa direksyon pou nou lev nou pep.\nAnnou siport lafanmiy dan tou son dimansyon. Nou fanmiy ki parfwa i driv en pti git. Annou donn zot sa lankourazman, e la mon fer en lapel avek bann paran pou zot zwe zot rol, donn zot zanfan en bon komansman dan lavi e se sa ki pou vin lafors nou sosyete. E mon ankouraze atraver travay ki bann legliz pe fer dan lasosyete e pe fer pou kapab donn sa moralite. Parey Monseigneur Harel, «Pti lepa, pti lape» me nou ava kapab arive. E nou, nou anvi donn nou bann zenn tou sa bann keksoz e target i reste en meday lor, larzan oubyen bronz Olympic. En meday Olympic. Alor bann zenn aim pour sa, aim for what is the best. E anmezir ki zot pran zot letid serye, parey pti Ms Renaud k’in fer ekstrememan byen, nou anvi osi nou bann zenn dan tou fason zot ed zot lekor.\nE sa i ava fer Mr. Speaker letan ki nou pe koz lo later avek lakaz, letan zot pe ed zot lekor, bann dimoun i ava kapab konnen ki pou dir i annan en clear path. Byento Minis Rangasamy pou vin devan Lasanble kot i ava prezant nouvo polisi e i ava ganny sans pou li koz avek tou bann manm Lasanble pou li donn detay lo kimannyer sa Gouvernman i anvi ki en dimoun, en graduate i kapab ganny son later, ganny en lakaz pou li kapab etablir son fanmiy. Nou pou nepli mars lo sistenm kot fodre ou annan sepa konbyen zanfan pou ou gannyen. Nou bann zenn ankor letan zot koz avek nou zot dir be «Nou, nou anvi planifye, nou pe met nou letid premye. Nou anvi planifye pou nou kapab apre fer nou lakaz». So, tousala i bann keksoz kot nou ava kapab fer li byen.\nMr. Speaker, dan lenvestisman, entrepreneurship avek lendistri, ankor enn, i annan en kantite keksoz ki pe arive. E la zis pou mwan donn en legzanp, zis lannen pase IEA in anmas 22 milyon roupi konpare avek zis 12 milyon an 2020. Tousala bann lord ki sa ladministrasyon in gannyen pou li vin mete e nou, nou pa pou les tonbe. Nou, nou pou kontinnyen fer nou travay pou nou kapab anmenn nou pei devan. So, letan nou pe koz lo Ease of doing Business, 2022 i en lannen aksyon e la mon espere ki Ile Eve nou ava kapab fer bokou lavans, e la bann dimoun lo Praslin i ava move in pou zot fer sa ki zot devret fer. E tou bann lenvestisman dan pei, tou bann proze ki pe take off.\nMr. Speaker i ranpli avek pozitivite e alors mon anvi dir avek pep Seselwa annou vin pozitiv, annou akonpanny nou pei. Letan nou pe koz lo lanplwa, nou a pe koz lo servis sosyal. Nou a pe koz lo kimannyer sak endividi i kapab form parti sa kominote. Zot zwe zot rol, pa zis kale. Pa zis depan lo welfare me konnen ki pou dir ou kapab bouze. E mon fek nonm IEA la Mr. Speaker mon anvi dir ki lakantite larzan ki nou bann diferan kart ki ASP i donnen ankor enn fwa tro bokou ki pann ganny depanse. Savedir ti annan labi somewhere e nou ankor enn fwa nou a pe sey fer keksoz bouze.\nGouvernman lokal, ozordi i reste zis 3 MNA elekte ki pankor ganny zot lofis, larestan tou in fini gannyen. I reste Mont Buxton, La Digue avek Roche Caiman. Ankor enn fwa i annan tou bann plan e keksoz pe bouze. Sa gouvernman ki nou pe koz lo la, in met plis larzan dan bidze pou ki i annan plis bann proze kominoter. Olye 200 mil roupi, nou oule pandan sa lannen parey Minis Finans ti annonse met 740 mil roupi pour bann distrik e mon konnen ki pou dir Minis Hoareau pe fer sir avek son lekip ki pou dir sa bann proze i bouze. E kan sa bann proze anba gouvernman lokal i bouze i pou ed tou bann lezot Minister paski nou tou nou pou donn en koudmen.\nMr. Speaker, lasante malerezman COVID in fer ki nou pann kapab met an aplikasyon bann progranm. Akoz? Se paski nou’n bezwen tir bann staff dan bann diferan lopital, dan bann diferan sant lasante pou nou anmenn zot pou pran swen avek sa sitiasyon COVID. Swa pou donn vaksen, swa pou don swen dan bann lopital menm. Alors, la ki COVID pe dir nou o revwar, e nou pe espere ki i pe dir nou o revwar, nou espere ki nou bann servis lasante, nou espere ki tou sa bann dimoun, i ava kapab retrourn dan zot bann landrwa travay e nou servis lasante i ava improve e i ava kapab delivre. Se sa vreman nou lapriyer me selman parey monn dir, vreman dan sa bann peryod challenging nou kapab fer keksoz bouze. E nou Health Information System nou’n fini roll li out. En nouvo stratezik pou lasante primer, ankor enn fwa Minis ava ganny sans pou li vin devan lasanble pou li eksplike. E la mon anvi dir avek pep Seselwa e osi tou bann manm Lasanble sa ki nou pe espere se ki bann minis, enpe bann keksoz ki mon pe koz lo la zot ava kapab vini e eksplike e etale pou ki dimoun i vreman konnen.\nOzordi nou nouvo NIHSS; lekol lasante in fini komans konstrir. La Digue mobilizasyon in fini komans fer, sa semenn oubyen semenn prosenn lopital La Digue i komanse. E nou espere ki avan lafen sa lannen nou ava kapab fer omwen en soft opening sa lopital. E Onorab, mon anvi ki ou anmenn sa mesaz La Digue ki lopital pou ganny konstrir e i pou ganny fer sa lannen.\nLetan nou koz lo lapolis, monn mansyonn en pti git, me tou bann diferan departman nou a pe sey marye pike pou nou kapab fer keksoz bouze, nou konnen ki pou dir patou landrwa ki pe mars parey zot devret marse. Pa tou zofisye ki pe montre sa menm leadership, me selman leadership i a pe monte e ankor enn fwa nou pou met bokou lanfaz lo la.\nE anba internal affairs la nou’n fini komans fer antre dimoun san ki nou bezwen ranpli bann form imigrasyon e nou’n war kimannyer keksoz in al vreman vit e sa i vreman bon. Nou annan plan pou nou…well nou’n fini idantifye later pou ki i ava annan en nouvo SFRSA centre pour nou bann fire brigade kot nou ava sorti laba lo New Port kot i deza en gran danze e nou ava met li dan en landrwa kot i ava kapab bouze.\nArtisanal fishing. Byensir i a pe donn tou bann fasilite modern. Yer ti annan zis 9 bann ice plants, sa lannen pou annan 4 nouvo e partou kot zot pase zot war; Anse Aux Pins, Cascade, Grand Anse Praslin, Baie Ste Anne Praslin. Tousala bann fasilite ki nou pe mete a dispozisyon bann peser an mezir byensir ki nou ankouraz bann long liners atraver bann nouvo loans pou nou kapab annan sa debousman. E letan nou’n Brest nou’n war, ki zot anvi enport pwason, me selman, nou, nou bezwen vreman angaz nou pou ki dan sa diferkifikasyon nou lekonomi nou ava kapab bouze.\nLo nou negosiasyon avek Linnyon Eropeen ankor enn fwa nou a pe met zefors pou nou kapab ganny the best e parey zot osi konnen, nou pe travay for lo sustainable fisheries e nou’n fini lans nou progranm.\nParmi bann gro proze ki nou annan; i annan sa New Port avek Airport. Ankor enn fwa bann negosiasyon pe deza komans fer, par egzanp lo airport pou nou kapab osi demar sa proze lo por byento. Floating dry dock. I enteresan kimannyer nou annan en gran lentere parmi bann envestiser. In annan plis ki 13 envestiser ki letan nou’n lans bann appel d’offre zot in respond. E la mon anvi dir en keksoz, sa Gouvernman i pou toultan fer sa. Tou bann proze ki nou pou antre ladan, spesyalman bann proze kot nou pou napa larzan. Par egzanp multi-storey car park, extension jetty lo Inter island quay, enn de sa bann proze, nou pou envit envestiser pou vini. E, nou ava fer bann PPP’s e Gouvernman li i ava ganny serten fasilite e anmenmtan pei limenm li i ava gannyen. So nou pe al ladan e nou pou bouze.\nMr. Speaker letan mon pe konklir mon anvi dir avek lepep Seselwa in napa en moman pli eksitan pou nou apel nou lekor en Seselwa ki ozordi. Nou pei, vreman sa gro nyaz nwar ki ti par lao li in ale. Ozordi letan ou dir ou en Seselwa, dimoun i regard ou avek lafyerte. Nou ladministrasyon pou kontinnyen dan sa direksyon. E nou ladministrasyon i kontinnyen fer sa lapel pour linite pep Seselwa. Seselwa napa okenn rezon pou nou lager avek kanmarad. Napa okenn rezon pou nou senm rimer lo kanmarad. Napa okenn rezon pou nou al sakenn son direksyon. Annou koste ansanm, annou atrap lanmen kanmarad. Annou ed nou frer, annou ed nou ser e se dan sa fason nou tou nou ava ariv ansanm.\nParey monn deza dir, sa proverb Afriken i dir avek ou, ‘Si ou anvi al vit, al ou tousel, me si ou anvi al lwen, al ansanm’. Mon envit lepep Seselwa pou kontinny sa larout ansanm dan sa transformasyon.\nMon kontinyen demann Bondye pou beni nou pei. Ed nou, donn nou lalimyer. Donn nou laklerte. Vers son lespri lo nou, sanz nou leker e fer nou annan en pli gran lanmour pour kanmarad.\nBann ser ek frer, monn ganny sa manda, sa misyon pou diriz sa pei, mon pou fer li dapre sa manda ki zot in donn mwan e pour lepep Seselwa e pour Sesel, Wavel Ramkalawan pa pou zanmen les tonbe.


Online pay day loans mo. Faxless No Credit Check Pay Day Loans On Line Overnight – RafsDesign\nPublicado pordesain rafs\t abril 7, 2021 abril 7, 2021 Deixe um comentário em Online pay day loans mo. Faxless No Credit Check Pay Day Loans On Line Overnight\nResidency Relocation Loan, Florida Tallahassee Advance Loan, Cash Loan With Bad Account, Payday Loan Downtown Edmonton, Payday Loan London Ohio, Short Term Loans Pasco Wa, City Financial Loans, Ybonline Signature Loans, Fast Money On Skyrim, Advance Loan In Manchester, Advance Loan Lenders Massachusetts, Bad loans payday advance Florida Credit Loan In Manitoba, Actually Poor Credit Payday Advances, American Financial Signature Loans\nPublicado pordesain rafs abril 7, 2021 abril 7, 2021 Publicado empayday loans online


Lantern 18 in. Wide Solid Stem Pendant Inverted | Brass Light Gallery Milwaukee, Wisconsin 53233\nMission™ Lantern 18" Wide Solid Stem Pendant Inverted\nProduct Number: PA-8818-A21\nOur handcrafted Mission Lantern 18 inch Wide Solid Stem Pendant Inverted makes a striking statement in upward and indirect illumination. Inverted Mission Lantern Pendants are a beautiful lighting choice for a variety of interior locations including tall foyers, grand entrances, great rooms, wide hallways, family rooms, recreation rooms, and stairwells in homes and commercial buildings. The 18 inch Wide Inverted Pendant shown above is shown in authentic Verdigris Patina metal finish with White Opal art glass panels and MIAD decorative Overlay. Order this handsome light fixture in the best Overall Length for your ceiling height. The Mission Lantern Inverted Pendant is popular for Prairie Style, Craftsman, Arts & Crafts, Adirondack, Rustic, Mission, and Transitional Style interiors. Contact our sales team for helpful lighting design tips for your log cabin, mountain lodge, or period home.


Kumho I'zen KC16 P225/70R-16 tires | Buy Kumho I'zen KC16 tires at SimpleTire\nKumho I'zen KC16 P225/70R-16\nPart Number: 1887313\nP225/70R-16 Kumho I'zen KC16\nCross-linked Sipes maximize traction and steering precision\nFive wide channel grooves improve water evacuation on wet roads\nSaw blade sipes maximize snow & ice performance\nI'zen KC16 P225/70R-16\nP225/70R-16 N/A 2,150 lbs N/A N/A N/A N/A N/A 28"\nPurchase includes the Kumho I'zen KC16 tire only. The wheel rim shown in the picture is not included. Picture provided is a stock picture from the manufacturer and may or may not reflect the actual product being ordered.\nAll Kumho I'zen KC16 tires are continuously developing with manufactured improvements. With that said, Simple Tire and the manufacturers have the right to change these tire specifications at any time without notice or obligation.\nPlease Note: Specifications of the Kumho I'zen KC16 tires shown above are listed to be as accurate as possible based on the information provided to us by Kumho tires.


Ki nou kapab fer pour viv pour touzour | Zistwar Labib\nKi nou kapab fer pour viv pour touzour\nESKI ou kapab dir ki sa pti fiy ek son bann zanmi pe lir? Wi, i sa menm liv ki ou pe lir—Mon Liv Zistwar Labib. E zot pe lir menm zistwar ki ou pe lir—“Ki nou kapab fer pour viv pour touzour.”\nEski ou konnen ki zot pe aprann? Premyerman, ki nou bezwen konn Zeova ek son Garson Zezi si nou anvi viv pour touzour. Labib i dir: ‘Vwala konman pour viv pour touzour. Aprann lo sa sel vre Bondye, ek son Garson ki i’n anvoy lo later, Zezi Kri.’\nKonman ki nou kapab aprann lo Zeova ek son Garson Zezi? En fason se par lir Mon Liv Zistwar Labib depi konmansman ziska finisyon. I rakont en kantite keksoz lo Zeova ek Zezi, pa i vre? E i koz lo en kantite keksoz ki zot in fer e ki zot pou fer. Me nou bezwen fer plis ki zis lir sa liv.\nEski ou vwar sa lot liv ater? Sa i en Labib. Fer en dimoun lir avek ou en parti dan Labib dan ki sa bann zistwar sa liv i baze. Labib i dir nou tou keksoz ki nou bezwen afen ki nou tou nou kapab servi Zeova dan sa bon fason e ganny lavi eternel. Alor nou devret fer li en labitid pour etidye Labib souvan.\nMe i pa ase pour zis aprann lo Zeova Bondye ek Zezi Kri. Nou kapab konn en kantite en kantite keksoz lo zot ek zot lansennyman, me kantmenm sa pa ganny lavi eternel. Eski ou konnen ki nou devret fer anplis?\nNou bezwen viv dapre bann keksoz ki nou’n aprann. Eski ou mazin Zida Iskaryot? I ti enn sa 12 dimoun ki Zezi ti swazir pour vin son zapot. Zida ti konn en kantite keksoz lo Zeova ek Zezi. Me ki ti arive avek li? Apre en serten letan, i ti vin egois, e i ti trai Zezi pour 30 pyes larzan avek son bann lennmi. Alor Zida pa pou ganny lavi eternel.\nEski ou mazin Geazi, sa zonm ki nou ti aprann lo li dan Zistwar 69? I ti oule en pe lenz ek larzan ki pa ti pour li. Alor i ti koz lalang pour ganny sa bann keksoz. Me Zeova ti pini li. E Zeova pou pini nou osi si nou pa obei son bann lalwa.\nMe i annan en kantite bon dimoun ki toultan servi Zeova fidelman. Nou anvi vin parey zot, pa i vre? Samyel i en bon legzanp pour nou swiv. Mazinen, kan nou ti lir Zistwar 55, i ti annan selman 4 oubyen 5 an kan i ti konmans servi Zeova dan son tabernak. Menm si ou ankor zenn, ou kapab servi Zeova.\nByensir, sa dimoun ki nou tou nou anvi swiv i Zezi Kri. Menm kan i ti ankor en pti garson, parey i montre dan Zistwar 87, i ti la dan tanp pe koz avek lezot lo son Papa seles. Annou swiv son legzanp. Annou rakont en kantite dimoun otan ki nou kapab lo nou Bondye merveye Zeova ek son Garson, Zezi Kri. Si nou fer sa bann keksoz, nou pou alor kapab viv pour touzour dan nouvo paradi Bondye lo later.\nZan 17:3; Psonm 145:1-21.\nKi plan Bondye pour bann imen? (Parti 1)\nPartaze Partaze Ki nou kapab fer pour viv pour touzour


Hall Sauvignon Blanc Napa Valley 2009 750ml | The Liquor Store\nHall Sauvignon Blanc Napa Valley 2009 750ml\n"A very fine 100% Sauvignon Blanc, made with little or no oak influence. It's dry and crisp and attractive, with citrus and tropical fruit, honeysuckle and vanilla flavors, and a fine tug of minerals. Combines richness and power with elegance, a rare feat. "


1 tph waste oil fired boiler - zozen boilers. The source of ignition is #2 oil . The boiler is fired with #6 oil as a supple-. men tal fuel Marshall C Series Packaged Boilers (6000-25000 kghr) This range comprises of packaged boilers from 6 TPH to 25 TPH, designed to fire liquid and gaseous fuels, the most common being furnace oil and natural


Justin Garnier y Pierre Touzard ganan el NPC en Spot'In Rennes | Padel Magazine\nInicio / Clubs / Noticias Padel Clubs / Justin Garnier y Pierre Touzard ganan el NPC en Spot'In Rennes\nNoticias Padel ClubsCircuitosCopa Nacional de PadelSpot'in Padel Rennes\nDe vuelta en imágenes de la segunda edición de la National Padel Cup en Spot In Padel Rennes.\nFelicitaciones a los ganadores Justin Garnier y Pierre Touzard, quienes vencieron a la pareja Aymeric Meslin / Benjamin Sisternes en la final 7 / 6 6 / 3.\nRecordemos que en esta ocasión, France 3 vino a hacer un espectáculo sobre el pádel en el famoso club de pádel Spot'in Rennes que puedes ver aquí: https://www.facebook.com/1524485581136865/videos/1730754420509979/


Moman Kreativite i asir relev artistik | Ministry of Youth Sports & Culture\nHome - news - Moman Kreativite i asir relev artistik\nMoman Kreativite i asir relev artistik\nMoman Kreativite, sa konkour artistik enterskoler dan kad Festival Kreol, i permet bann zanfan dekouver e devlop zot talan dan diferan lar tel ki lanmizik, sanson, ladans, lapoezi, kont animen ek teat.\nSanmdi ek yer, bann zenn artis sorti dan bann lekol primer, segonder e pos segonder ki’n venker ou finalis sa konpetisyon sa lannen, ti demontre zot talan dan de spektak diferan ki ti fer dan Sant Konferans Enternasyonal (ICCS).\nSa lannen, bann zenn ti’n deside pour santre zot diferan konpozisyon otour kanpanny pour reanmenn bann valer moral dan nou sosyete atraver progranm ‘Valer pour mwan, valer pour nou tou’. Sa ti evidan atraver bann tenm ki zot in eksplwate parey responsabilite, lonnekte, solidarite, lapartaz ek respe pour nou prop lekor e pour lezot.\nAnmenmtan, zot in montre ki i enportan pour reanmenn nou bann leritaz Kreol ek Seselwa parey konsonm manze tradisyonnel e fer legzersis, pour nou kapab viv en lavi sen e vin en nasyon an bonn sante. Bann zenn artis, sirtou en gran kantite zenn mizisyen, in montre ki atraver sa transmisyon leritaz, zot kapab asir relev dan lar Seselwa.\nParey zot in dir zot menm dan zot bann diferan morso, zot pa en zenerasyon perdi e sosyete i kapab depan lo zot pour gard zot promes pour reste porter nou leritaz.\n«Dife ki nou’n alimen pa pou tennyen […]. Nou pa les revolisyon detri nou tradisyon, ni menm nou fondasyon ki’n kre nou nasyon», parol en sanson ti dir.\nBann portre ki akonpanny lartik i montre serten bann performans pandan Moman Kreativite.\nPrevious: Kassav i fer vibre kiltir kreol dan Stad Popiler\nNext: Pei Losean Endyen i koz lo zot ladans tradisyonnel


Latour Veyer—Edisyon Letid, Me 2020\nSa nimero i annan bann lartik letid pour le 6 Zilyet–2 Out 2020.\nLartik letid 19: 6-12 Zilyet 2020. Nou pe vwar levidans ki profesi Danyel konsernan “lerwa nor” ek “lerwa sid” pe kontinyen ganny akonplir. Ki mannyer nou kapab asire? Akoz i enportan pour nou konpran bann detay dan sa profesi?\nSa profesi konsernan “lerwa nor” ek “lerwa sid” i ganny akonplir an menm tan ki lezot profesi. Ki mannyer sa bann profesi i montre ki sa lemonn pou ganny detrir byento?\nLartik letid 20: 13-19 Zilyet 2020. Lekel “lerwa nor” ozordi e ki mannyer i pou ganny detrir? Larepons sa bann kestyon i kapab fer nou lafwa vin pli for e i kapab ed nou pour prepar nou pour sa ki pou arive byento pandan gran ladetres.\nLartik letid 21: 20-26 Zilyet 2020. Sa lartik pou fer nou annan plis lapresyasyon pour Zeova e pour serten parmi bann kado ki i’n donn nou. I pou osi ed nou rezonn avek bann dimoun ki pa krwar Bondye i egziste.\nLartik letid 22: 27 Zilyet–2 Out 2020. Dan sa lartik avan, nou ti vwar bann kado ki Bondye i donn nou ki nou kapab vwar. Dan sa lartik, nou pou vwar bann kado oubyen trezor ki nou pa vwar e nou pou diskit lo ki mannyer nou kapab demontre lapresyasyon pour zot. Sa lartik pou osi ed nou pour demontre plis lapresyasyon pour Zeova, sa Enn ki donn nou sa bann kado.


Avanti Glasfiber LED nr. 1 - 5 trin med gummisko\nOBS: Varenummer 209.105 er i restordre og forventes retur d. 17. jan. 2022 . Bestiller du nu, vil din ordre blive behandlet og afsendt umiddelbart efter hjemkomst.


Original Opel Lackstift - Set Pazifik Blau met. GW7 2x12ml | Lack | Opel | Autohaus Heidenreich\nOriginal Opel Lackstift - Set Pazifik Blau met. GW7 2x12ml\nPazifik Blau met. GW7


Conc_1693 – Konkordanzen\nKonkordanz Nr. _1693\n1. A-KR82b / *19r (1) | 2. A-KR82b / *24r (1)


Eski mon pare pour kit lakour? | Bann zenn i demande\nLIR AN Afrikaans Albanian Amharic Arabic Arabic (Lebanon) Armenian Azerbaijani Baoule Belize Kriol Bislama Brazilian Sign Language Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hindi (Roman) Hmong (White) Hungarian Iban Icelandic Iloko Indonesian Isoko Italian Japanese Kannada Kazakh Kazakh (Arabic) Kinyarwanda Kirghiz Kirundi Korean Kreol Seselwa Kurdish Kurmanji (Caucasus) Kurdish Kurmanji (Cyrillic) Lingala Lithuanian Macedonian Malay Malayalam Maltese Mambwe-Lungu Mongolian Myanmar Ndebele (Zimbabwe) Nepali Norwegian Nzema Pangasinan Persian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Turkish Twi Ukrainian Urhobo Uzbek Uzbek (Roman) Vietnamese Yoruba Zulu\nLer ou mazin pour kit lakour, sa i kapab paret gou me i osi kapab fer per. Ki mannyer ou kapab konnen si ou pare pour reste ou tousel?\nReflesi lo akoz ou anvi fer sa\nI annan en kantite rezon akoz ou kapab deside pour kit lakour, me serten parmi pa bann bon rezon. Par egzanp, en zenn onm ki apel Mario i admet, “Mon ti anvi kit lakour pour mwan kapab sov bann responsabilite ki mon ti annan dan lakour.”\nAnfet, i tre probab ki ou pou annan mwens laliberte si ou deside pour kit lakour. Onya ki annan 18 an i dir, “Si ou kit lakour, ou pou bezwen pran swen avek ou prop landrwa reste, kwi ou prop manze, pey ou bann bil e an plis ki sa, ou paran pa pou la avek ou pour ed ou!”\nA lafen dizour: Ou bezwen konpran akoz ou anvi kit lakour pour ou kapab konnen si ou’n pare.\nZezi ti dir: “Lekel parmi zot ki oule konstri en lakaz ki pa premyerman asize e kalkile konbyen i pou kout li pour vwar si i annan ase larzan pour li fini li?” (Lik 14:28) Ki mannyer ou kapab “kalkile konbyen” i pou koute pour kit lakour? Demann ou lekor sa bann kestyon swivan.\nESKI OU KONN SERVI BYEN LARZAN?\nLabib i dir: “Larzan i en proteksyon.”—Eklezyast 7:12, NWT.\nEski ou vwar li difisil pour anmas larzan?\nEski ou zis depans en ta larzan?\nEski ou demann pret larzan ase souvan?\nSi ou’n dir wi pour okenn sa bann kestyon, sa rev pour viv ou tousel i kapab vin en kosmar!\n“Mon frer ti kit lakour ler i ti annan 19 an. Dan enn an, i ti’n depans tou son larzan, sa lakonpannyen ki i ti’n aste son loto avek ti repran son loto, i pa ti kapab pret larzan avek labank e i ti pe sipliye pour tourn dan lakour.”—Danielle.\nKi ou kapab fer la konmela menm: Demann ou paran apepre konbyen zot depanse tou le mwan. Ki bann bil zot gannyen e ki mannyer zot planifye zot lapey pour pey sa bann bil? Ki mannyer zot anmas larzan?\nA lafen dizour: Ler ou aprann ki mannyer pour byen servi larzan la konmela menm ler ou ankor pe reste dan lakour, sa pou ede prepar ou pour fer fas avek bann difikilte finansyel ler ou reste ou tousel.\nESKI OU ANNAN DISIPLIN LO OU LEKOR?\nLabib i dir: “Sakenn i devret desarz son prop responsabilite.”—Galat 6:5.\nEski ou kontan anvoy keksoz pour pli tar?\nEski ou paran i bezwen deryer ou pour ou fer ou louvraz?\nEski ou abitye antre pli tar ki ou sipoze?\nSi ou’n dir wi pour okenn sa bann kestyon, i tre probab ki ou pou vwar li pli difisil pour fer sa ki byen ler ou pe reste ou tousel.\n“Ler ou reste ou tousel, i annan serten keksoz ki ou pa neseserman anvi fer me ki ou oblize fer letan pour fer li. I pou napa personn pour dir ou fer sa bann keksoz, alor ou bezwen motiv ou lekor e annan en bon progranm.”—Jessica.\nKi ou kapab fer la konmela menm: Pour en mwan, esey pran responsabilite pour plis keksoz posib ki annan pour fer kot lakour. Par egzanp, netway lakaz ou tousel, lav ou prop lenz, al fer konmisyon, kwi en repa tou le swar e lav bann zafer sal apre. Sa pou donn ou en nide ki mannyer i pou ete ler ou reste ou tousel.\nA lafen dizour: Si ou anvi endepandan e reste ou tousel, ou bezwen annan disiplin lo ou lekor.\nLer ou kit lakour avan ki ou prepare, sa i konmsi ou pe sorti anler dan avyon pour sot anba avan ki ou aprann servi en parasit\nESKI OU STAB EMOSYONNELMAN?\nLabib i dir: “Debaras zot avek tousala: firer, lakoler, lemal, lensilt.”—Kolosyen 3:8.\nEski ou vwar li difisil pour byen avek lezot?\nEski ou vwar li difisil pour kontrol ou lakoler?\nEski ou toultan anvi ki keksoz i ganny fer dan ou fason?\nSi ou’n dir wi pour okenn sa bann kestyon, i tre probab ou pou vwar li difisil pour reste avek en konpanyon lasanm oubyen pli tar, avek en konzwen.\n“Ler mon ti reste avek en konpanyon lasanm, sa ti revel mon bann febles. Mon ti aprann ki ler mon ti strese, mon pa ti kapab ekspekte lezot i toler mon move mood. Mon ti bezwen rod en pli bon fason pour fer fas avek stres.”—Helena.\nKi ou kapab fer la konmela menm: Aprann pour annan en bon relasyon avek ou paran e avek ou bann frer ek ser. Apre tou, lafason ki ou fer fas avek lenperfeksyon bann dimoun ki ou pe viv avek la konmela i en bon lendikasyon lo ki mannyer ou pou fer fas avek lenperfeksyon okenn lezot dimoun ki ou viv avek pli tar.\nA lafen dizour: Reste ou tousel pa en fason pour sov ou bann responsabilite, me i en skil ki demann preparasyon. Akoz ou pa koz avek bann ki’n reisi fer li? Demann zot, la ki zot in fer li, kwa ki zot ti pou’n fer diferaman oubyen ki zot ti a’n voudre konnen sa letan ki zot konnen ozordi. Sa i en bon keksoz pour fer konsernan okenn gran desizyon ki ou fer!\n“En kantite zenn pa konnen ki kantite i difisil pour pey tou keksoz lo zot menm. I difisil pour trouv en landrwa ase bon marse pour reste! Vi ki en kantite zot pa realiz sa, zot taye pour kit lakour . . . e avek letan zot bezwen retourn dan lakour.”—Dapo.\n“Ler en zenn i reste dan lakour, sa i donn li en loportinite pour pran bann responsabilite gradyelman. Serten i konmans par fer plis louvraz, pey serten bil oubyen menm kwi manze pour lafanmir. Sa bann pti letap i kapab ed ou prepare pour viv endepandan pli tar.”—Ashley.\nPartaze Partaze Eski mon pare pour kit lakour?\nijwyp lartik 79


MIAC to vote to oust St Thomas - Page 2 | USCHO.com Fan Forum | board.uscho.com\n05-12-2019, 09:56 AM #21\n05-13-2019, 02:23 PM #23\n05-13-2019, 03:00 PM #24\n05-13-2019, 05:13 PM #25\n05-13-2019, 09:49 PM #26\nLast edited by NUProf; 05-13-2019 at 10:09 PM.\n05-13-2019, 11:10 PM #27\n05-14-2019, 07:23 AM #28\n05-14-2019, 09:58 AM #29\n05-14-2019, 09:42 PM #30\n05-15-2019, 08:02 AM #31\n05-15-2019, 08:43 AM #32\n05-16-2019, 10:05 AM #33\n05-16-2019, 01:39 PM #34\n05-16-2019, 02:25 PM #35\n05-16-2019, 03:33 PM #36\n05-17-2019, 09:50 AM #37\n05-19-2019, 09:54 AM #38\nLast edited by altazo; 05-19-2019 at 10:00 AM.\n05-19-2019, 03:19 PM #39\n05-19-2019, 07:53 PM #40\nLast edited by altazo; 05-19-2019 at 08:06 PM.


Konn laverite Lafrans | Letid\nLIR AN Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chuvash Cibemba Cinyanja Croatian Czech Danish Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Korean Kreol Seselwa Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mongolian Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Serbian Serbian (Roman) Shona Silozi Sinhala Slovak Slovenian Spanish Sranantongo Swahili Swedish Tagalog Tajiki Tamil Tatar Telugu Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Waray-Waray Wolaita Yoruba Zapotec (Isthmus)\nKONMAN en pti garson, Antoine Skalecki ti annan en seval konman son konpanyon. Ansanm zot ti rente dan bann tinel fernwanr pour saroy sarbon dan en min ki ti 500 met anba later. Papa Antoine ti’n ganny en aksidan kan en min ti degrengole, sa ti fer ki sa fanmir ti napa swa me pour anvoy Antoine travay dan sa bann min nef erdtan par zour. En fwa Antoine ti mank lanmor ler en kavo ti degrennen.\nBann zouti ki bann miner Polonnen ti servi e sa min Dechy, o bor Sin-le-Noble kot Antoine Skalecki ti travay\nAntoine ti enn parmi bokou zanfan ki ti ne Lafrans dan bann lannen 1920 a 1930 an montan, me ki zot paran ti sorti Polonny. Akoz bann imigran sorti Polonny ti vin Lafrans? Kan Polonny ti ganny zot lendepandans apre Premye Lager Mondyal, zot popilasyon ti’n tro ogmante e sa ti en gro problenm. De lot kote, Lafrans ti’n perdi plis ki en milyon zonm dan sa lager e zot ti vreman bezwen dimoun pour travay dan bann min sarbon. Alor gouvernman Franse ek Polonny ti siny en lagreman imigrasyon an Septanm 1919. An 1931 i ti annan 507,800 Polonnen Lafrans e bokou parmi zot ti pe reste dan nor kot i ti annan bann min.\nBann imigran sorti Polonny ki ti travay dir ti anmenn zot kiltir enkli zot larelizyon avek zot Lafrans. Antoine ki aprezan i annan 90 an i rapel: “Mon granpapa Joseph ti koz lo Labib avek bokou respe ki son papa ti’n ed li pour devlope.” Dan Dimans bann fanmir Polonnen ki ti travay dan min ti kontan byen abiye pour al lanmes parey zot ti abitye fer dan zot pei, menm si serten bann miner Franse ki ti mazin zis bann keksoz lemonn pa ti kontan.\nBokou Polonnen ti ganny kontakte pour premye fwa par bann Etidyan Labib ki ti pe pres avek devouman dan rezyon Nord-Pas-de-Calais depi 1904. An 1915 Latour Veyer ti konmans ganny enprimen dan langaz Polonnen sak mwan e The Golden Age (ki aprezan apel Awake!) ti vin disponib dan sa langaz an 1925. Bokou fanmir ti aksepte mesaz Labib ki ti annan dan sa bann magazin ek sa liv The Harp of God dan langaz Polonnen.\nFanmir Antoine ti aprann konsernan bann Etidyan Labib avek son tonton ki ti asiste son premye renyon an 1924. Sa menm lannen bann Etidyan Labib ti fer zot premye lasanble dan langaz Polonnen dan rezyon Bruay-en-Artois. Mwens ki en mwan pli tar, Joseph Rutherford, en reprezantan biro prensipal Temwen Zeova, ti fer en renyon piblik dan sa menm lavil kot 2,000 dimoun ti asiste. Ler Frer Rutherford ti vwar sa kantite dimoun ki ti’n asiste e ki laplipar parmi zot ti bann Polonnen i ti dir: “Zeova in anmenn zot Lafrans pour konn laverite. Aprezan zot ek zot zanfan zot bezwen ed bann Franse. I ankor annan en gran travay predikasyon ki bezwen ganny fer e Zeova pou fer provizyon pour ganny bann proklanmater pour sa travay.”\nSanmenm ki Zeova ti fer. Sa bann Polonnen ki ti Kretyen ti pres avek tou zot leker zis parey zot ti travay dir dan bann min. Byensir, serten ti retourn Polonny dan zot pei natal pour anons sa laverite presye ki zot ti’n aprann. Parmi bann ki ti kit Lafrans pour anons sa bon nouvel dan sa gran teritwar Polonny ti annan Teofil Piaskowski, Szczepan Kosiak ek Jan Zabuda.\nMe bokou evanzelizater ki ti koz langaz Polonnen ti reste Lafrans e ti kontinyen pres avek devouman ansanm avek zot bann frer ek ser Franse. Dan en lasanble zeneral ki ti ganny fer an 1926, Sin-le-Noble, i ti annan 1,000 dimoun ki ti asiste sesyon Polonnen e 300 dimoun dan sesyon Franse. Dan Yearbook 1929 i dir: “Pandan sa lannen 332 frer Polonnen in senboliz zot konsekrasyon [dedikasyon] par batenm.” Avan Dezyenm Lager Mondyal ti deklare, 32 dan sa 84 kongregasyon Lafrans ti bann kongregasyon ki ti koz langaz Polonnen.\nBann frer ek ser Polonnen Lafrans pe al en lasanble. Lo sa bis i ekrir “Temwen Zeova”\nAn 1947 bokou Temwen Zeova ti aksepte en lenvitasyon ki gouvernman Polonnen ti donnen pour retourn Polonny. Me menm apre ki zot ti’n ale, i ti annan en logmantasyon 10 poursan proklanmater sa lannen ki ti montre ki zot zefor ek zefor bann frer ek ser Franse pa ti anven. Apre sa ti annan logmantasyon 20, 23 e menm 40 poursan dan bann lannen 1948 ziska 1950. Pour ede form sa bann nouvo proklanmater, biro brans Lafrans ti apwent bann premye sirveyan rezyonal an 1948. Parmi sa senk ki ti ganny swazir, kat ti bann Polonnen e Antoine Skalecki ti enn parmi zot.\nBokou Temwen Zeova Lafrans i ankor annan sinyatir Polonnen ki zot in gannyen avek zot granpye ki ti travay dir dan bann min ensi ki sa travay predikasyon. Ozordi osi, i annan en kantite imigran ki pe aprann laverite Lafrans. Ki swa bann evanzelizater sorti dan lezot pei i retourn dan zot pei natal oubyen reste Lafrans, avek devouman zot kontinyen swiv legzanp bann proklanmater Rwayonm parey bann Polonnen ki ti fer sa travay avan zot.—Dan nou arsiv Lafrans.


Apresye Zeova nou Potye | Letid\n‘Zeova ou sa potye ki fasonn nou tou, nou rezilta travay ki’n sorti dan ou lanmen.’—IZAI 64:8.\nKANTIK: 89, 26\nKI BYENFE NOU GANNYEN LER NOU KONPRAN . . .\nki mannyer Zeova i swazir bann dimoun ki i pou fasonnen?\nakoz Zeova i fasonn son pep?\nki mannyer Bondye i fasonn bann dimoun ki obei li?\n1. Akoz Zeova i sa pli gran Potye?\nAN Novanm 2010, en vaz Sinwan ki ti’n fer avek larzil, ti ganny ofer pour en pri apepre 70 milyon dolar, Langleter. I enkrwayab ki en potye i kapab servi larzil ki sitan bon marse pour fer en vaz ki sitan zoli e ser. Zeova, nou Potye, i bokou pli gran ki nenport potye imen. Labib i dir ki Zeova ti fer en zonm parfe “avek lapousyer later,” setadir avek larzil. (Zenez 2:7) Adan ti sa zonm, i ti en “garson Bondye” ki ti’n ganny kree avek abilite pour imit bann kalite ki Bondye i annan.—Lik 3:38.\n2, 3. Ki mannyer nou kapab imit bann Izraelit ki ti repantir?\n2 Ler Adan ti rebel kont son Kreater, i ti nepli en garson Bondye. Me, en kantite desandans Adan in swazir Zeova konman zot Dirizan. (Ebre 12:1) Akoz zot annan limilite, zot obei zot Kreater e sa i montre ki zot anvi li konman zot Papa ek Potye e non pa Satan. (Zan 8:44) Zot fidelite anver Bondye i fer nou rapel sa bann Izraelit ki ti repantir e ki ti dir: “[Zeova] ou menm nou Papa. Nou, nou larzil e ou, ou potye ki fasonn nou, nou tou, nou rezilta travay ki’n sorti dan ou lanmen.”—Izai 64:8.\n3 Ozordi, bann vre adorater Zeova i fer zot mye pour devlop limilite ek lobeisans. Pour zot, i en loner pour apel Zeova zot Papa e zot anvi li konman zot Potye. Eski nou anvi vin sa larzil mou ki fasil pour Bondye fasonnen pour vin en resipyan presye? Eski nou vwar sakenn nou bann frer ek ser konman bann dimoun ki ankor pe ganny formen parey larzil ki Bondye pe fasonnen? Pour ed nou devlop sa bon latitid, nou pou diskit lo konman Zeova i swazir bann ki i fasonnen, akoz i fasonn zot e ki mannyer i fer sa.\nZEOVA I SWAZIR BANN KI I FASONNEN\n4. Ki mannyer Zeova i swazir bann ki i atir ver li? Donn legzanp.\n4 Zeova pa get dimoun parey nou. Plito, i egzamin leker e vwar vreman ki kalite dimoun nou ete. (Lir 1 Samyel 16:7b.) Zeova in demontre sa ler i ti form kongregasyon Kretyen. I ti atir en kantite dimoun ver li ek son Garson, bann dimoun, ki petet serten ti pou dir zot pa vo nanryen. (Zan 6:44) Par egzanp, enn sa kalite dimoun ti en Farizyen ki apel Sol ki ‘ti blasfenm, persekit e ensilte’ bann serviter Bondye. (1 Timote 1:13) Me Zeova ti egzamin leker Sol e i ti vwar ki Sol pa ti parey larzil ki napa valer. (Proverb 17:3) Plito, Zeova ti vwar ki Sol ti pou kapab ganny fasonnen pour vin en resipyan ki’n ganny swazir ki ti pou pres avek “tou bann nasyon, bann lerwa ek pep Izrael.” (Akt 9:15) Zeova ti osi swazir lezot, ki ti kapab ganny fasonnen pour vin en “vaz presye.” Sa bann dimoun ti enkli bann soular, voler e bann ki ti pratik imoralite seksyel. (Romen 9:21; 1 Korentyen 6:9-11) Anmezir ki zot ti etidye Labib, zot lafwa dan Zeova ti vin pli for e zot ti les Zeova fasonn zot.\nNou pa devret ziz lezot dan nou teritwar oubyen dan kongregasyon\n5, 6. Ki mannyer nou konfyans dan Zeova konman nou Potye, i kapab sanz nou latitid anver (a) bann dimoun dan nou teritwar? (b) nou bann frer ek ser?\n5 Nou annan konfyans ki Zeova i kapab fer en bon swa ler i swazir bann dimoun pour atir ver li. Sanmenm sa, nou pa devret ziz lezot dan nou teritwar oubyen dan kongregasyon. Par egzanp, annou vwar ki mannyer en zonm ki apel Michael ti reazir ler Temwen Zeova ti vizit li. I dir: “Mon ti zis vir ledo e pa antren zot, konmsi zot pa ti egziste. Mon ti vreman en dimoun sovaz! Pli tar, dan en lot landrwa, mon ti zwenn en fanmir ki mon ti admire akoz zot bon kondwit. En zour, mon ti ganny en sok, sa fanmir ti Temwen Zeova! Zot bon kondwit ti pous mwan pour rode kwa ki ti fer mwan annan prezidis kont Temwen Zeova. Ler mon ti fer sa, mon ti vwar ki mon latitid ti akoz mon linyorans, mon ti ekout sa ki dimoun i dir e aksepte bann keksoz ki pa vre.” Michael ti anvi konn plis e i ti aksepte en letid Labib. Apre, i ti batize e vin en serviter a plen tan.\n6 Ler nou aksepte Zeova konman nou Potye, nou latitid anver nou bann frer ek ser pou osi sanze. Nou pou vwar sakenn parmi zot konman bann dimoun ki ankor pe ganny formen. Se koumsa ki Bondye i vwar zot. I vwar konman zot vreman ete anndan e i konnen ki zot lenperfeksyon i tanporer. I osi konnen ki kalite dimoun zot kapab vini. (Psonm 130:3) Nou pou kapab imit Zeova si nou annan sa menm latitid pozitif anver nou bann frer ek ser. Nou menm kapab travay avek nou Potye pour ed nou bann frer ek ser fer progre. (1 Tesalonisyen 5:14, 15) Bann ansyen dan kongregasyon i devret en bon legzanp dan sa domenn.—Efezyen 4:8, 11-13.\nAKOZ ZEOVA I FASONN NOU?\n7. Akoz ou apresye disiplin Zeova?\n7 Petet serten dimoun i kapab dir: ‘Mon pa ti zanmen vwar valer disiplin mon paran ziska mon ti ganny mon prop zanfan.’ Anmezir ki nou grandi, nou arive apresye disiplin parski nou konnen ki disiplin i ganny donnen akoz lanmour. (Lir Ebre 12:5, 6, 11.) Wi, Zeova i kontan nou konman son zanfan, se pour sa rezon ki i disiplin oubyen fasonn nou avek pasyans. I anvi ki nou vin saz, ere e ki nou kontan li konman nou Papa. (Proverb 23:15) I pa kontan vwar nou soufer e i pa anvi ki nou mor konman bann peser ki pa’n repantir.—Efezyen 2:2, 3.\nZeova i kontan nou konman son zanfan e pour sa rezon ki avek pasyans, i disiplin oubyen fasonn nou\n8, 9. Ki mannyer Zeova pe ansenny nou ozordi e ki mannyer sa ledikasyon pou kontinyen a lavenir?\n8 Avan ki nou ti konn Zeova, nou ti kapab annan bann move kalite. Me Zeova in fasonn nou e ed nou pour sanze, aprezan nou annan bann bon kalite. (Izai 11:6-8; Kolosyen 3:9, 10) Nou pe viv dan en paradi spirityel. Sa i sa lanvironnman ki Zeova pe kree dan nou letan pour ede fasonn nou. Dan sa lanvironnman, nou santi nou sen e sof, an sekirite, menm si sa lemonn i move. Bann ki’n grandi dan en fanmir kot zot pa’n ganny lanmour, zot aprezan pe ganny sa vre lanmour parmi zot frer ek ser dan sa paradi spirityel. (Zan 13:35) Nou’n aprann ki mannyer pour kontan lezot. Me pli enportan ankor, nou’n kapab konn Zeova e aprezan nou santi ki i kontan nou parey en Papa.—Zak 4:8.\n9 Dan nouvo lemonn, nou pou vreman ganny bann byenfe dan en paradi spirityel. Nou pou osi rezouir lavi dan en paradi fizik anba Rwayonm Bondye. Sa letan, Zeova pou kontinyen fasonn nou e i pou donn nou en ledikasyon ki napa son parey depi la konmela menm. (Izai 11:9) Zeova pou osi fer nou lespri ek lekor vin parfe. Sa pou fer li pli fasil pour nou vreman konpran e obei tou son bann lenstriksyon. Alor, annou kontinyen les Zeova fasonn nou e montre li ki nou apresye son lanmour ki i pe demontre anver nou.—Proverb 3:11, 12.\nKI MANNYER ZEOVA I FASONN NOU?\n10. Ki mannyer Zezi ti reflekte sa Gran Potye ki bon e annan pasyans?\n10 Zis parey en bon potye i konnen ki kalite larzil ki i pe fasonnen, nou Potye Zeova i konn nou tre byen. I konn nou bann febles, nou limit e progre ki nou’n fer, alor ler i pe fasonn sakenn parmi nou, i gard sa bann lenformasyon antet. (Lir Psonm 103:10-14.) Nou kapab konnen ki mannyer Zeova i vwar nou par egzamin ki mannyer Zezi ti reazir anver son bann zapot enparfe. Par ler bann zapot ti argimante pour konnen lekel ki ti pli enportan. Si ou ti la, ki mannyer ou ti pou vwar kondwit sa bann zapot? Petet ou ti pou dir ki sa bann zapot pa parey larzil mou. Me Zezi ti konnen ki son bann zapot ti pou kapab ganny fasonnen si zot ti ekout son bann bon konsey ki i ti donnen avek pasyans e si zot ti imit son limilite. (Mark 9:33-37; 10:37, 41-45; Lik 22:24-27) Apre ki Zezi ti’n resisite, bann zapot ti ganny lespri sen Bondye e zot ti nepli konsantre lo lekel ki pli enportan. O kontrer, zot ti konsantre lo sa travay ki Zezi ti’n donn zot.—Akt 5:42.\n11. Dan ki fason David ti montre ki i parey larzil mou e ki mannyer nou kapab imit li?\n11 Ozordi, Zeova i servi Labib, son lespri sen e kongregasyon pour fasonn nou. Ki mannyer Labib i kapab fasonn nou? Nou bezwen lir li, medit lo sa ki nou lir e demann Zeova led pour aplik sa ki nou’n aprann. Lerwa David ti ekri: “Ler mon alonze lo mon lili, mon mazin ou. Mon pas tou lannwit mazin ou.” (Psonm 63:6) I ti osi ekri: “Mon loue [Zeova] ki konsey mwan. Mon konsyans i gid mwan, menm dan lannwit.” (Psonm 16:7) Wi, David ti medit lo konsey Zeova e les sa konsey fasonn son panse ek santiman pli profon, menm ler sa bann konsey ti difisil pour aksepte. (2 Samyel 12:1-13) David in kit en zoli legzanp lo limilite ek lobeisans pour nou. Alor demann ou lekor: ‘Ler mon lir Labib, eski mon medit lo sa ki mon lir e les konsey Bondye tous mon bann panse ek santiman pli profon? Eski mon kapab fer plis ankor?’—Psonm 1:2, 3.\n12, 13. Ki mannyer Zeova i servi lespri sen ek kongregasyon Kretyen pour fasonn nou?\n12 Lespri sen i kapab fasonn nou dan plizyer fason. Par egzanp, i kapab ed nou pour aprann ki mannyer pour imit personnalite Zezi e pour demontre bann diferan laspe fri lespri. (Galat 5:22, 23) En laspe sa fri i lanmour. Nou kontan Bondye, nou anvi obei li e ganny fasonnen par li akoz nou konnen ki son bann komannman i pour nou prop dibyen. An plis ki sa, lespri sen i kapab donn nou lafors pour evite ganny fasonnen par sa move lemonn. (Efezyen 2:2) Ler zapot Pol ti ankor zenn, bann sef larelizyon Zwif orgeye ti enfliyans li. Me lespri sen ti ed li pour sanze. Pli tar i ti ekri: “Mon annan lafors gras a sa enn ki donn mwan son pwisans.” (Filipyen 4:13, NW) Vi ki nou konnen ki Zeova i reponn bann lapriyer senser, alor nou devret demann li son lespri sen.—Psonm 10:17.\nZeova i servi bann ansyen pour fasonn nou, me nou bezwen aplik zot konsey (Vwar paragraf 12, 13)\n13 Zeova i osi servi kongregasyon ek bann ansyen pour fasonn sakenn parmi nou. Par egzanp, si bann ansyen i vwar ki nou annan en febles, zot pou esey ed nou. Me, zot pa donn nou konsey baze lo zot prop nide. (Galat 6:1) Plito, avek limilite zot priy Zeova pour demann li konprenezon ek lasazes. Apre zot fer resers dan Labib ek nou bann piblikasyon pour rod lenformasyon ki pou ed nou. Petet si bann ansyen i konsey ou avek lanmour konsernan ou fason sanze, mazinen ki sa i laprev ki Bondye i kontan ou. Ler ou aplik sa konsey, ou pou parey sa larzil mou ki Zeova i kapab fasonnen pour ou prop dibyen.\n14. Menm si Zeova i annan lotorite lo larzil, ki mannyer i respekte nou liberte pour swazir?\n14 Si nou konpran ki mannyer Zeova i fasonn nou, sa pou kapab ed nou pour annan en bon relasyon avek nou bann frer ek ser. Nou pou osi annan en latitid pozitif anver bann dimoun dan nou teritwar ki enkli nou bann etidyan. Dan letan Labib, avan en potye ti servi larzil i ti bezwen netwaye e tir bann ros ek lezot keksoz dan sa larzil. Sa Gran Potye Zeova i ed bann dimoun ki anvi ganny fasonnen. I pa fors zot pour sanze, me i montre zot son bann standar drwat. Apre sa, zot ki bezwen deside si zot pou fer bann sanzman neseser.\n15, 16. Ki mannyer bann etidyan Labib i montre ki zot anvi Zeova i fasonn zot? Donn en legzanp.\n15 Annou vwar ki ti arive avek Tessie, en ser ki reste Lostrali. I ti vreman fasil pour li aprann sa ki Labib i dir. Me, i pa ti fer progre e pa ti asiste renyon. Sa ser ki ti etidye avek li ti’n priy Zeova e i ti deside pour aret sa letid. Apre, en keksoz enkrwayab ti arive. Ler zot ti pe fer letid, Tessie ti dir sa ser akoz i pa ti pe fer okenn progre. I ti dir ki i ti santi li konman en ipokrit parski i ti kontan zwe larzan. Me aprezan i’n deside pour arete.\n16 Pa bokou letan apre, Tessie ti konmans asiste renyon e demontre bann kalite Kretyen menm si son bann zanmi ti riy li. Avek letan, Tessie ti batize e vin en pionye permanan menm si i ti annan bann zanfan. I kler, ki ler bann etidyan Labib i konmans fer bann sanzman pour fer plezir Zeova, i pou vin pli pros avek zot e i pou fasonn zot pour ki zot vin bann resipyan ki annan valer.\n17. (a) Kwa ki atir ou ver Zeova ou Potye? (b) Ki kestyon ki pou ganny reponn dan sa lot lartik?\n17 Ozordi, serten potye i ankor pe fasonn larzil avek swen pour fer bann zoli resipyan avek zot lanmen. Dan menm fason, avek pasyans, Zeova i fasonn nou avek son konsey e i vey nou byen pros pour vwar ki mannyer nou pou reazir. (Lir Psonm 32:8.) Eski ou kapab vwar ki Zeova i enterese avek ou? Eski ou vwar ki mannyer Zeova pe fasonn ou? Si wi, ki bann kalite ki pou ed ou reste parey larzil mou pour ki Zeova i a kapab fasonn ou? Ki bann tre ki ou devret evite pour ki ou pa vin larzil dir ki pa kapab ganny fasonnen? Ki mannyer bann paran i kapab travay avek Zeova pour fasonn zot zanfan? Sa lot lartik pou reponn sa bann kestyon.\nZeova i fasonn nou par servi Labib, son lespri sen ek kongregasyon. I ed nou pour sanze pour ki nou vin bann pli bon dimoun\nSa mo larzil i later ki mou ki kapab ganny fasonnen ler i mouye me ki vin dir ler i ganny sofe dan en four. Sa mo Ebre choʼmer i refer avek larzil ki en potye i servi pour fer bann po


Pretty Woman (1990 dir. Garry Marshall) | Pop Peelings\n← RELIEF: ‘suspicious package’ sent to Jason Gardiner turns out to be forgotten Coleen Nolan biography from eBay\nGood Will Hunting (1997 dir. Gus Van Sant) →


Silver Oak Cabernet Sauvignon 1997 . Alexander Valley . 3lwrl. | LotID #15078 | Heritage Auctions\nSilver Oak Cabernet Sauvignon 1997 . Alexande...


Seychelles Fire and Rescue Services Agency - Dife i parsyelman bril en lakaz Perseverance 2\nDife in detri twatir lasanm en lakaz yer dan vilaz Perseverance 2.\nSa lakaz i pour Msye Ronnie Etheve ki travay kot Hunt Deltel e lanket pe ganny fer pour determin lakoz sa dife.\nTi ver 7er ki Lazans Servis Tenny Dife ek Sovtaz ti ganny alerte lo sa dife kot zot ti deplway trwa masin pour al konbat li.\nMsye Etheve i dir i ti pe travay sa letan ler i ti ganny enformen ki ti annan en dife se li.\n“Mon ti’n al travay kot Hunt Deltel dan bann 6.45 bomaten ler enn mon zanmi i pase i dir ki dife anler kot mwan in roz. Ler mon monte tou zafer dan lakaz antye in fini tire e met deor. Dan sa lasanm kot dife ti’n pran pa’n kapab sov nanryen. Mon’n perdi tou. I malere pour al rekonmanse,” Msye Etheve i dir.\nPortparol Lazans Servis Tenny Dife ek Sovtaz, Jones Madeleine, i dir zot ti pran apepre 2erdtan pour tenny sa dife konpletman.\nI ti fer remarke ki sa i 4enm ka dife ki zot in gannyen dan mwens ki 24 erdtan.\n“Ler nou ti ariv kot sa ‘duplex’, lake dife anler ti ase entans. Nou premye latak sete mont anler e tenny dife kot sa lakaz ti pe brile. Ler nou’n fini fer sa nou’n mont dan sa lakaz atase avek akoz nou ti krwar i annan posibilite dife i propaz anler dan plafon,» Msye Madeleine ti dir.\nServis tenny dife ti bezwen konbat dife dan plafon pour anpese ki i bril sa lot lakaz obor.\nMerkredi swar dife ti osi bril en lakaz Baie Lazare.


The Alternative To Erwarton Massage Parlours.\nNEW in Town Slim & Sexy in Erwarton\nHi Guys.. Hope you�ve had a good week and earnt a few quid to spend for your own pleasure ?? I suggest a good (...) Erwarton\nErotic Massage Parlours Erwarton\nSex Massage Parlours Erwarton


eBlueJay: Bonjour tigre ! (LES CARTONNES) Prasadam-Halls, Smriti and Bolam, Emily (2009)\nBonjour tigre ! (LES CARTONNES) Prasadam-Halls, Smriti and Bolam, Emily (2009)\nItem id# 8081750\nPublisher  :  LITO (October 7, 2009)\nISBN-10  :  2244374327\nISBN-13  :  978-2244374321\nMfg Part # BOOK- BONJOUR TIGRE!\n< Michigan Wheel 203 H...\n< 75-Watt Equivalent B...


Fin de partie pour Novak Djokovic en Australie ? - INNOVEN PARTENAIRES\nEnlace de origen : Fin de partie pour Novak Djokovic en Australie ?\nPrevious Article Anneau contraceptif intra-utérin Actions émergentes, tendances et prévisions 2022-2030|Bayer, Ansell, Actavis\nNext Article Thérapeutique de remplacement hormonal Consommation, prix, ventes, acteurs et prévisions 2022-2030|Eli Lilly, Pfizer, AbbVie


ConcR2776 – Konkordanzen\nKonkordanz Nr. R2776\n1. Denss1594 /&nbsp15r (1) | 2. F-Pn1108 /&nbsp1v\n13 O Chiome si luccenti à 3\n(OT) - Denss1594 / 15r


Papo Prins met boeket bloemen | Yestoys\nHome / All / Papo Prins met boeket bloemen\nPapo Prins met boeket bloemen\nPapo Prins met boeket bloemen. Am.: ca. 3x10 cm.


Eski ou konn bann kalite envizib Bondye?\nNou minister ek lavi Kretyen–Kaye renyon | Fevriye 2019\nLIR AN Abbey Abua Abui Acholi Afrikaans Ahanta Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Assamese Ateso Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivian Sign Language Boulou Brazilian Sign Language British Sign Language Bulgarian Bété Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fante Faroese Fijian Filipino Sign Language Finnish Finnish Sign Language Fon Frafra French French Sign Language Ga Galician Garifuna Georgian German German Sign Language Gitonga Gokana Greek Greenlandic Guarani Gujarati Gun Guéré Haitian Creole Hausa Hebrew Herero Hiligaynon Hindi Hiri Motu Hmong (White) Huastec (San Luis Potosi) Hungarian Hunsrik Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kamba Kannada Karen (S'gaw) Kazakh Kekchi Kenyan Sign Language Khakass Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Korean Sign Language Kreol Seselwa Krio Kurdish Kurmanji Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Madagascar Sign Language Malagasy Malay Malayalam Maltese Mam Mambwe-Lungu Manyawa Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Miskito Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Norwegian Nsenga (Zambia) Nyaneka Nyungwe Nzema Odia Okpe Oromo Ossetian Otomi (Mezquital Valley) Palauan Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese (Brazil) Portuguese (Portugal) Punjabi Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Tajiki Talian Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Tuvinian Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yapese Yoruba Zambian Sign Language Zande Zapotec (Isthmus) Zapotec (Lachiguiri) Zimbabwe Sign Language Zulu\nLer ou pe get en zoli fler, lesyel ranpli avek zetwal ouswa en gro kaskad delo, eski ou vwar travay nou Kreater? Kreasyon otour nou i montre klerman bann kalite envizib Zeova. (Ro 1:20) Ler nou pran letan pour reflesir lo sa ki nou vwar, nou kapab konn pwisans Bondye, son lanmour, lasazes ek lazistis osi byen ki son zenerozite.—Ps 104:24.\nKi serten keksoz ki ou vwar sak zour ki Zeova in kree? Menm si ou reste dan en lavil ou kapab vwar bann zwazo oubyen pye dibwa. Ler nou obzerv byen kreasyon Zeova, sa i kapab ed nou annan mwens lenkyetid, konsantre lo sa ki pli enportan e ogmant nou lafwa dan abilite Zeova pour pran swen avek nou pour touzour. (Mt 6:25-32) Si ou annan zanfan, ed zot pour konn bann kalite ekstraordiner Zeova. Pli nou apresye kreasyon, nou pou vin pli pros avek nou Kreater.—Ps 8:3, 4.\nGET SA VIDEO THE WONDERS OF CREATION REVEAL GOD’S GLORY—LIGHT AND COLOR E APRE REPONN SA BANN KESTYON SWIVAN:\nAkoz nou kapab vwar kouler?\nKwa ki fer en keksoz reflekte diferan kouler?\nAkoz nou vwar diferan kouler dan lesyel?\nKi bann zoli kouler ki ou’n vwar o bor kot ou reste?\nAkoz nou devret pran letan pour obzerv byen lanatir?\nKi lalimyer ek kouler i montre lo bann kalite Zeova?\nPartaze Partaze Eski ou konn bann kalite envizib Bondye?\nBANN TREZOR DAN PAROL BONDYE Kontinyen antrenn ou konsyans\nVIV KONMAN EN KRETYEN Eski ou konn bann kalite envizib Bondye?\nBANN TREZOR DAN PAROL BONDYE “Bondye in demontre son lanmour pour nou”\nBANN TREZOR DAN PAROL BONDYE Eski ou pe “esper avek enpasyans”?\nVIV KONMAN EN KRETYEN Kontinyen espere avek enpasyans ek landirans\n25 Fevriye–3 Mars\nBANN TREZOR DAN PAROL BONDYE Legzanp sa pye zoliv\nVIV KONMAN EN KRETYEN Amelyor nou abilite pour prese—Aret en letid ki pa pe progrese\nText Opsyon pour download bann piblikasyon dan forma elektronik NOU MINISTER EK LAVI KRETYEN–KAYE RENYON Fevriye 2019\nPartaze Partaze NOU MINISTER EK LAVI KRETYEN–KAYE RENYON Fevriye 2019\nNOU MINISTER EK LAVI KRETYEN–KAYE RENYON Fevriye 2019